text:
“Re Botše Gore Dilo tše di tla Direga Neng?”
“Pontšho ya go ba gona ga gago le ya bofelo bja tshepedišo ya dilo e tla ba eng?”—MAT. 24:3.
1. Go swana le baapostola, ke’ng seo re fagahletšego go se tseba?
BODIREDI bja Jesu lefaseng bo be bo eya mafelelong, gomme barutiwa ba gagwe ba be ba fagahletše go tseba seo bokamoso bo bego bo ba swaretše sona. Ka gona matšatši a sego kae pele ga lehu la gagwe, baapostola ba gagwe ba bane ba ile ba mmotšiša gore: “Dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?” (Mat. 24:3; Mar. 13:3) Jesu o ile a ba araba ka go ba botša boporofeta bjo bo tseneletšego bjo bo begilwego go Mateo kgaolo 24 le 25. Boporofeteng bjoo, Jesu o boletše ka ditiragalo tše dintši tše bohlokwa. Mantšu a gagwe ke a bohlokwa kudu go rena ka ge re fagahletše go tseba seo bokamoso bo re swaretšego sona.
2. (a) Ke eng seo re bego re nyaka go se kwešiša gakaone go theoša le nywaga? (b) Re tlo hlahloba dipotšišo dife tše tharo?
2 Go theoša le nywaga, bahlanka ba Jehofa ba ile ba rapela le go ithuta ka boporofeta bja Jesu bja mabapi le mehla ya bofelo. Ba be ba nyaka go kwešiša gakaone nako ya go phethagala ga mantšu a Jesu. Go bontšha kamoo kwešišo ya rena e kaonefaditšwego ka gona, a re hlahlobeng ditiragalo tše tharo tšeo di arabago potšišo e rego: “Neng?” “Masetlapelo a magolo” a thoma neng? Jesu o ahlola neng “dinku” le “dipudi”? Jesu o “fihla” neng, goba go tla neng?—Mat. 24:21; 25:31-33.
MASETLAPELO A MAGOLO A THOMA NENG?
3. Nakong e fetilego, re be re kwešiša bjang nako ya go tla ga masetlapelo a magolo?
3 Nywageng e mentši e fetilego, re kile ra nagana gore masetlapelo a magolo a thomile ka 1914 ka Ntwa ya I ya Lefase, le gore “matšatši ao a [ile a] fokotšwa” ke Jehofa ka 1918 ge ntwa e fela e le gore mašaledi a be le sebaka sa go bolela ditaba tše dibotse ditšhabeng ka moka. (Mat. 24:21, 22) Re be re nagana gore ka morago ga modiro wo, mmušo wa Sathane o tla fedišwa. Ka baka leo, go be go naganwa gore masetlapelo a magolo a na le dikarolo tše tharo: Go be go tla ba le mathomo (1914-1918), masetlapelo ao a be a tla šitišwa (go tloga ka 1918 go ya pele) gomme a tla felela ka Haramagedone.
4. Ke eng seo se dirilego gore re kwešiše gakaone boporofeta bja Jesu bja mabapi le mehla ya bofelo?
4 Lega go le bjalo, ge re be re hlahloba boporofeta bja Jesu ka mo go oketšegilego, re ile ra lemoga gore karolo e itšego ya boporofeta bja gagwe bja mabapi le mehla ya bofelo e phethagala ka ditsela tše pedi. (Mat. 24:4-22) Bo phethagetše la mathomo Judea lekgolong la pele la nywaga C.E., le gona bo tla phethagala lefaseng ka moka mehleng ya rena. Go lemoga ga rena seo go ile gwa oketša kwešišo ya rena dilong tše mmalwa. *
5. (a) Ke nako efe e thata yeo e thomilego ka 1914? (b) Nako yeo ya tlalelo e sepedišana le nako efe ya lekgolong la pele la nywaga C.E.?
5 Re ile ra lemoga le gore karolo ya mathomo ya masetlapelo a magolo ga se ya thoma ka 1914. Ka baka la’ng? Ka gobane boporofeta bja Beibele bo utolla gore masetlapelo a magolo a tla thoma ge bodumedi bja maaka bo hlaselwa, e sego ka ntwa magareng ga ditšhaba. Ka gona, ditiragalo tšeo di thomilego ka 1914 e be e se mathomo a masetlapelo a magolo, eupša e be e le “mathomo a dihlabi tša tlalelo.” (Mat. 24:8) “Dihlabi [tšeo] tša tlalelo” di sepedišana le tšeo di diregilego Jerusalema le Judea go tloga ka 33 C.E. go ya go 66 C.E.
6. Ke eng seo se tlago go swaya mathomo a masetlapelo a magolo?
6 Ke eng seo se tlago go swaya mathomo a masetlapelo a magolo? Jesu o porofetile gore: “Ge le bona makgapha a bakago tšhwalalanyo—bjalo ka ge go boletšwe ka ona ka Daniele mopoforeta—a eme lefelong le lekgethwa (anke mmadi a diriše temogo), ke moka bao ba lego Judea ba thome go tšhabela dithabeng.” (Mat. 24:15, 16) Ge boporofeta bjo bo be bo phethagala la mathomo, go “[ema] lefelong le lekgethwa” go bile ka 66 C.E. ge madira a Roma (“makgapha”) a hlasela Jerusalema le tempele ya yona (e lego lefelo leo Bajuda ba bego ba le bona e le le lekgethwa). Ge bo tlo phethagala ka botlalo, go ‘ema’ go tla direga ge Ditšhaba tše Kopanego (“makgapha” a mehleng ye) di hlasela Bojakane (bjoo batho bao ba ipitšago Bakriste ba bo bonago e le bjo bokgethwa) le Babilona o Mogolo ka moka. Tlhaselo e swanago e hlaloswa go Kutollo 17:16-18. Tiragalo yeo e tla ba mathomo a masetlapelo a magolo.
7. (a) ‘Batho ba phologile’ bjang lekgolong la pele la nywaga? (b) Re ka letela gore go direge eng nakong e tlago?
7 Jesu gape o porofetile gore: “Matšatši ao a tla fokotšwa.” Se se phethagetše la mathomo ka 66 C.E. ge madira a Roma a ‘fokotša’ tlhaselo ya ona. Ke moka, Bakriste ba tloditšwego kua Jerusalema le Judea ba ile ba tšhaba, gomme seo se ile sa bula sebaka sa gore ‘ba phologe.’ (Bala Mateo 24:22; Mal. 3:17) Ka gona, re ka letela gore go direge eng nakong ya masetlapelo a magolo ao a tlago? Jehofa o tla ‘fokotša’ tlhaselo ya Ditšhaba tše Kopanego ya go hlasela bodumedi bja maaka, a se dumelele gore bodumedi bja therešo bo fedišwe le bja maaka. Se se tla kgonthišetša gore batho ba Modimo ba phološwe.
8. (a) Go tla direga dilo dife ka morago ga ge karolo ya mathomo ya masetlapelo a magolo e fetile? (b) Go bonagala setho sa mafelelo sa ba 144 000 se tla amogela neng moputso wa sona wa legodimong? (Bona tlhaloso.)
8 Ke’ng seo se diregago ka morago ga ge karolo ya mathomo ya masetlapelo a magolo e fetile? Mantšu a Jesu a bontšha gore go tla feta nako e itšego pele ga ge Haramagedone e thoma. Go tla direga’ng nakong yeo? Karabo ya potšišo yeo e begilwe go Hesekiele 38:14-16 le go Mateo 24:29-31. (Bala.) * Ka morago ga moo, go tla tla Haramagedone, e lego seremo sa masetlapelo a magolo, yeo e sepedišanago le go senywa ga Jerusalema ka 70 C.E. (Mal. 4:1) Ntwa ya Haramagedone e tla ba seremo sa masetlapelo a magolo ao a tlago, gomme ona e tla ba a moswananoši—yona tiragalo yeo e “sa kago [ya] ba gona ga e sa le go tloga mathomong a lefase.” (Mat. 24:21) Ge e fetile, Pušo ya Kriste ya Nywaga e Sekete e tla thoma.
9. Boporofeta bja Jesu bja mabapi le masetlapelo a magolo bo kgoma bjang batho ba Jehofa?
9 Boporofeta bjo bja mabapi le masetlapelo a magolo bo a re matlafatša. Ka baka la’ng? Ka gobane bo re kgonthišetša gore go sa šetšwe mathata ao re lebeletšanago le ona, batho ba Jehofa e le sehlopha ba tla phologa masetlapelo a magolo. (Kut. 7:9, 14) Go feta moo, re thabišwa ke gore ka Haramagedone, Jehofa o tla godiša bogoši bja gagwe le go kgethagatša leina la gagwe le lekgethwa.—Ps. 83:18; Hesek. 38:23.
JESU O AHLOLA NENG DINKU LE DIPUDI?
10. Nakong e fetilego, re be re kwešiša bjang nako ya go ahlolwa ga dinku le dipudi?
10 Ga bjale ela hloko nako ya go phethagala ga karolo e nngwe ya boporofeta bja Jesu, e lego ya seswantšho sa go ahlolwa ga dinku le dipudi. (Mat. 25:31-46) Mathomong, re be re nagana gore go ahlolwa ga batho gore ke dinku goba dipudi go tla direga mehleng ka moka ya bofelo go tloga ka 1914 go ya pele. Re be re nagana gore bao ba gannego molaetša wa Mmušo gomme ba hwa pele ga ge masetlapelo a magolo a thoma ba be ba ahlotšwe e le dipudi—ba se na kholofelo ya tsogo.
11. Ke ka baka la’ng go ahlolwa ga batho e le dinku goba dipudi go be go ka se thome ka 1914?
11 Bogareng bja bo-1990, Morokami o ile wa hlahloba lefsa Mateo 25:31, yeo e rego: “Ge Morwa wa motho a fihla ka letago la gagwe a na le barongwa ka moka, o tla dula sedulong sa gagwe sa bogoši sa letago.” Go ile gwa hlaloswa gore Jesu e bile Kgoši ya Mmušo wa Modimo ka 1914, eupša ga se a “dula sedulong sa gagwe sa bogoši sa letago” e le Moahlodi wa “ditšhaba ka moka.” (Mat. 25:32; bapiša le Daniele 7:13.) Lega go le bjalo, seswantšho sa dinku le dipudi se gatelela tema yeo Jesu a e kgathago e le Moahlodi. (Bala Mateo 25:31-34, 41, 46.) Ka ge Jesu e be e se ya tšwa e eba Moahlodi wa ditšhaba ka moka ka 1914, go ahlola ga gagwe batho gore ke dinku goba dipudi go be go ka se thome ka ngwaga woo. * Ka gona, Jesu o tla thoma neng go ahlola?
12. (a) Jesu o tla thoma neng go ba Moahlodi wa ditšhaba ka moka? (b) Ke ditiragalo dife tšeo di hlaloswago go Mateo 24:30, 31 le go Mateo 25:31-33, 46?
12 Boporofeta bja Jesu bja mabapi le mehla ya bofelo bo utolla gore o tla thoma go ba Moahlodi wa ditšhaba ka moka ka morago ga ge bodumedi bja maaka bo fedišitšwe. Ka ge go boletšwe go serapa 8, dilo tše dingwe tšeo di tlago go direga ka nako yeo di begilwe go Mateo 24:30, 31. Ge o hlahloba ditemana tšeo, o tla lemoga gore Jesu o porofeta ka dilo tše di swanago le tšeo go boletšwego ka tšona seswantšhong sa dinku le dipudi. Ka mohlala: Morwa wa motho o tla ka letago a na le barongwa; merafo ka moka le ditšhaba e a kgobokanywa; bao ba ahlotšwego gore ke dinku ba ‘emišetša dihlogo tša bona godimo’ ka ge ba letetšwe ke ‘bophelo bjo bo sa felego.’ * Bao ba ahlotšwego gore ke dipudi ba “itshetla dihuba [ba] lla,” ka ge ba lemoga gore ba letetšwe ke go “fedišetšwa sa ruri.”—Mat. 25:31-33, 46.
13. (a) Jesu o tla ahlola neng batho gore ke dinku goba dipudi? (b) Kwešišo ye e kgoma bjang pono ya rena ka bodiredi bja rena?
13 Ka gona, re ka phetha ka go re’ng? Jesu o tla ahlola batho ba ditšhaba ka moka gore ke dinku goba dipudi ge a etla nakong ya masetlapelo a magolo. Ke moka ka Haramagedone, e lego seremo sa masetlapelo a magolo, bao e lego dipudi ba tla “fedišetšwa sa ruri.” Kwešišo yeo e kgoma bjang pono ya rena ka bodiredi? E re thuša go lemoga kamoo modiro wa rena wa boboledi o lego bohlokwa ka gona. Go ba go fihlela ge masetlapelo a magolo a thoma, batho ba sa na le sebaka sa go fetoša menagano ya bona gomme ba thome go sepela tseleng e pitlaganego “e išago bophelong.” (Mat. 7:13, 14) Ke therešo gore batho gona bjale ba ka bontšha dika tša gore ke dinku goba dipudi. Lega go le bjalo, re swanetše go gopola gore kahlolo ya mafelelo ya gore motho ke nku goba ke pudi e tla ba nakong ya masetlapelo a magolo. Ka gona, re na le lebaka le le kwagalago la go tšwela pele re nea batho ba bantši ka mo go ka kgonegago sebaka sa go theetša le go arabela molaetšeng wa Mmušo.
JESU O FIHLA NENG, GOBA GO TLA NENG?
14, 15. Ke ditiragalo dife tše nne ka mangwalong tšeo di bolelago ka go tla ga Kriste e le Moahlodi?
14 Na go hlahloba ka mo go oketšegilego boporofeta bja Jesu go utolla gore kwešišo ya rena ka dinako tša go phethagala ga ditiragalo tše dingwe tše dikgolo e swanetše go lokišwa? Boporofeta bjo ka bobjona bo re nea karabo. A re boneng gore bjang.
15 Karolong e nngwe ya boporofeta bja gagwe yeo e begilwego go Mateo 24:29–25:46, Jesu o bolela kudu ka seo se tlago go direga mehleng ye ya bofelo le masetlapelong a magolo ao a tlago. Karolong yeo, Jesu o bolela ga seswai ka ‘go tla’ ga gagwe, goba go fihla ga gagwe. * O bolela ka masetlapelo a magolo gore: “[Ba tla] bona Morwa wa motho a etla ka maru.” “Ga le tsebe letšatši leo Morena wa lena a tlago ka lona.” “Morwa wa motho o tla ka nako yeo le sa e naganego.” Le gona seswantšhong sa gagwe sa dinku le dipudi, Jesu o itše: “Morwa wa motho [o tla] fihla ka letago la gagwe.” (Mat. 24:30, 42, 44; 25:31) Ditiragalo tše tše nne di bolela ka go tla ga Kriste nakong e tlago e le Moahlodi. Ke kae boporofeteng bja Jesu moo re hwetšago ditiragalo tše dingwe tše nne tša go tla ga gagwe?
16. Go tla ga Jesu go bolelwa mangwalong afe a mangwe?
16 Jesu o boletše ka mohlanka yo a botegago le wa temogo gore: “Go thaba mohlanka yoo ge e ba Mong wa gagwe a fihla [“a tlile,” mongwalo wa ka tlase wa Reference Bible] a mo hwetša a dira bjalo.” Seswantšhong sa gagwe sa dikgarebe, Jesu o re: “Ge di eya go reka, monyadi a goroga [“a tla,” Kingdom Interlinear].” Seswantšhong sa gagwe sa ditalente, Jesu o itše: “Ka morago ga nako e telele mong wa bahlanka bao a tla.” Seswantšhong se swanago, mong wa bahlanka o re: “Ge ke fihla [“ke tlile,” Int] . . . ke tla hwetša se e lego sa ka.” (Mat. 24:46; 25:10, 19, 27) Ditiragalo tšeo tše nne tša go tla ga Jesu di direga neng?
17. Ke eng seo re bego re se bolela mabapi le go fihla ga Jesu mo go boletšwego go Mateo 24:46?
17 Nakong e fetilego, re boletše dikgatišong tša rena gore ditiragalo tšeo tše nne tša mafelelo di bolela ka go fihla ga Jesu goba go tla ga gagwe ka 1918. Ka mohlala, ela hloko se Jesu a se boletšego ka “mohlanka yo a botegago le wa temogo.” (Bala Mateo 24:45-47) Re be re kwešiša gore go “fihla” moo go boletšwego ka gona go temana 46 go be go tswalana le nako yeo Jesu a ilego a tla go tlo hlahloba bomoya bja batlotšwa ka 1918 le gore go bewa ga mohlanka gore a hlokomele dilo tša Mong wa gagwe ka moka go bile ka 1919. (Mal. 3:1) Lega go le bjalo, go hlahloba boporofeta bja Jesu ka mo go oketšegilego go bontšha gore kwešišo ya rena ka dinako tša go phethagala ga dikarolo tše dingwe tša boporofeta bja Jesu e swanetše go lokišwa. Ka baka la’ng?
18. Go hlahloba ga rena boporofeta bja Jesu ka botlalo go dira gore re fihlelele phetho efe ka go tla ga gagwe?
18 Go ditemana tšeo di lego pele ga Mateo 24:46, ka mehla polelwana ‘go tla’ e bolela ka nako yeo ka yona Jesu a tlago go ahlola batho le go phethagatša kahlolo yeo masetlapelong a magolo. (Mat. 24:30, 42, 44) Le gona, ka ge re ahlaahlile go serapa 12, ‘go fihla’ ga Jesu mo go boletšwego go Mateo 25:31 go tla direga nakong yeo e tlago ya kahlolo. Ka gona go a kwagala go phetha ka gore go fihla ga Jesu go tlo bea mohlanka yo a botegago gore a hlokomele dilo tša gagwe ka moka, mo go boletšwego ka gona go Mateo 24:46, 47, le gona go tla direga nakong e tlago, nakong ya masetlapelo a magolo. * Ka kgonthe, go hlahloba ga rena boporofeta bja Jesu ka botlalo go bontšha gabotse gore ditiragalo ka moka tše seswai tšeo di bolelago ka go tla ga gagwe di tla direga masetlapelong a magolo ge batho ba ahlolwa.
19. Ke dilo dife tšeo di lokišitšwego ka kwešišo ya rena tšeo re boletšego ka tšona, le gona ke dipotšišo dife tšeo di tlago go ahlaahlwa dihlogong tše di latelago?
19 Ka kakaretšo, re ithutile’ng? Mathomong a sehlogo se, re botšišitše ka ditiragalo tše tharo tšeo di arabago potšišo e rego: “Neng?” Re thomile ka go hlahloba gore masetlapelo a magolo ga se a thoma ka 1914 eupša a tla thoma ge Ditšhaba tše Kopanego di hlasela Babilona o Mogolo. Ke moka, re boletše lebaka leo go ahlola ga Jesu dinku le dipudi go sa thomago ka 1914 eupša go tla diregago masetlapelong a magolo. Mafelelong, re ile ra hlahloba lebaka leo go tla ga Jesu go tlo bea mohlanka gore a hlokomele dilo tša gagwe ka moka go sa diregago ka 1919 eupša go tla diregago masetlapelong a magolo. Ka gona, dikarabo tša dipotšišo tšeo tše tharo tša gore ditiragalo tšeo di tla direga “neng” di šupa nakong e swanago e sa tlago, e lego ya masetlapelong a magolo. Pono ye ya rena yeo e lokišitšwego e kgoma bjang kwešišo ya rena ka seswantšho sa mohlanka yo a botegago? Le gona, e kgoma bjang kwešišo ya rena ka dipapišo goba diswantšho tše dingwe tša Jesu tšeo di phethagalago mehleng ye ya bofelo? Dipotšišo tše tše bohlokwa di tla ahlaahlwa dihlogong tše di latelago.
^ ser. 4 Serapa 4: Bakeng sa tsebišo e oketšegilego, bona Morokami wa February 15, 1994, matlakala 8-21 le wa May 1, 1999, matlakala 8-20.
^ ser. 8 Serapa 8: E nngwe ya ditiragalo tšeo go boletšwego ka tšona ditemaneng tše ke ya go ‘kgoboketšwa ga bakgethwa.’ (Mat. 24:31) Ka gona, go bonagala batlotšwa ka moka bao ba tla bego ba phela lefaseng ka morago ga ge karolo ya mathomo ya masetlapelo a magolo e fetile, ba tla rotošetšwa legodimong neng neng pele ga ge ntwa ya Haramagedone e thoma. Tlhaloso ye e lokiša seo se boletšwego ka taba ye go “Dipotšišo tše Tšwago go Babadi” ka go Morokami wa August 15, 1990, letlakala 30.
^ ser. 11 Serapa 11: Bona Morokami wa October 15, 1995, matlakala 18-28.
^ ser. 12 Serapa 12: Bala ka pego e swanago go Luka 21:28.
^ ser. 15 Serapa 15: Polelwana ‘go tla’ le ‘go fihla’ di fetolela sebopego sa lediri le le swanago la Segerika la er′kho·mai.
^ ser. 18 Serapa 18: Go etša ge go boletšwe, lentšu la Segerika leo le fetoletšwego e le ‘go fihla’ go Mateo 24:46 ke sebopego sa lediri la Segerika leo le fetoletšwego e le ‘go tla’ go Mateo 24:30, 42, 44.


c: text/html

text:
MOROKAMI NO. 5 2016
O ka Hwetša Kae Khomotšo?
Ka moka re nyaka khomotšo, kudukudu dinakong tša mathata. Lelokelelong le la dihlogo go hlaloswa ka moo Modimo a neago khomotšo go batho bao ba lebeletšanego le mathata le diteko.
Ka Moka re Nyaka go Homotšwa
O ka hwetša khomotšo kae ge o lebeletšane le manyami a go hwelwa goba mathata a tša maphelo, lenyalo goba mathata a mošomo?
Kamoo Modimo a Neago Khomotšo
Mekgwa e mene yeo e ka thušago bao ba gateletšegile.
Khomotšo Dinakong tša Mathata
Kamoo batho ba ilego ba hwetša thušo ge ba be ba tloga ba e hloka.
“Ntwa ke ya Jehofa”
Ke eng seo se thušitšego Dafida go fenya Goliata? Re ka ithuta’ng kanegelong ya Dafida?
Na Dafida o Ile a lwa le Goliata
—e le ka Kgonthe?
Baswaya diphošo ba bangwe ba belaela ge eba taba ye e le therešo. Na ba nepile ka go dira bjalo?
Ke be ke Dula ke Galefile e Bile ke le yo Šoro
Ke eng seo se dirilego gore ntwadumela wa kua Mexico a nyake go fetoša semelo sa gagwe?
Beibele e Re’ng?
Batho ba na le dikgopolo tše di sa swanego ka Mmušo wa Modimo. Ka gona, ke eng seo ge e le gabotse Mangwalo a se rutago ka wona?
Dihlogo tše Dingwe tša Inthaneteng
Ke ka Baka La’ng ke Rapela? Na Modimo o tla Nkaraba?
Ge o rapela, go ithekgile ka wena gore Modimo a go arabe.

robotstxt: allowed

filter: keep


text:
DINAGA LE BATHO
Go Etela Azerbaijan
AZERBAIJAN ke naga e kgolo go dinaga tše tharo tša ka Borwa bja Caucasus. Mo e ka bago nywaga e sekete e fetilego, merafo ya ma-Turkic e ile ya kgeregela tikologong yeo ka bontši. Bafaladi ba ba ile ba huetšwa ke setšo sa moo mola badudi ba ile ba huetšwa ke mekgwa ya bafaladi bao. Ka baka leo, ga go makatše ge Seazerbaijan se tswalana le Seturkey gotee le Seturkmen.
Maazeri ke batho ba mafolofolo e bile ba borutho. Malapa a moo a a kwana gomme ba leloko ba a thekgana ka dinako tša mathata.
Maazeri a rata mmino le direto. Mminong wo o bitšwago mugam, seopedi se reta direto tše di tlwaelegilego se sepedišana le diletšo tša mmino wa setšo. Seopedi sa mmino wa mugam e swanetše go ba sekgwari sa mohuta woo wa mmino wa setšo gape se be le bokgoni bja go hlama.
Maazeri a rata teye kudu. Seno se se tšhelwa ka digalaseng tše dinyenyane tša sebopego sa piere, gwa tšhelwa le swikiri ya lekwate gomme ka dinako tše dingwe se nwewa ka dikoko tše di bitšwago dipistakio le tša dialmonte gotee le makwapi a diterebe. Mafelo ao go rekišwago teye go ona a ka hwetšwa le ditorotswaneng tše dinyenyane.
Lewatleng la Caspian, leo le lego ka bohlabela bja naga, ke moo go dulago hlapi e kgolo yeo e bitšwago sturgeon. Hlapi ya sturgeon yeo e bitšwago beluga e ka phela nywaga ya ka godimo ga e 100. E nngwe ya dihlapi tše dikgolo kudu tšeo di kilego tša swarwa e be e le ya botelele bja dimithara tše 8,5 gomme boima bja yona e le dikhilograma tše 1 297! Dihlapi tša sturgeon di ratwa kudu ka baka la mae a tšona ao a dirišwago e le sejo se se tumilego le se se bitšago kudu seo se tsebjago e le black caviar.
Maazeri ke batho bao ba kwanago le bodumedi le bao ba ratago go bolela ka Modimo. Bontši bja baagi ba moo ke Mamoseleme. Dihlopha tša madumedi a mangwe le tšona di a hwetšagala, go akaretša le Dihlatse tša Jehofa tša ka godimo ga sekete
NA O BE O TSEBA?
Dihlatse tša Jehofa di ithuta Beibele le batho ba dimilione lefaseng ka bophara, di diriša puku ya Ke Eng Seo ge e le Gabotse Beibele e se Rutago? E hwetšagala ka maleme a fetago a 250, go akaretša le Seazerbaijani.


text:
Nka Dirišana Bjang Gabotse le Morutiši wa ka?
Ema gomme o nagane!
Ela hloko phihlelo ya Rachel. Rachel o be a dutše a hwetša dimaraka tša godimo kudu sekolong. Ke moka ge a fihla mphatong wa bohlano, dilo di ile tša fetoga. Rachel o re: “
Morutiši wa ka o ile a leka go dira selo le ge e le sefe go dira gore ke palelwe ka klaseng.” Bothata e be e le eng? Morutiši yo o ile a bontšha Rachel le mmagwe gore o be a sa rate bodumedi bja bona.
Go ile gwa direga’ng? Rachel o re: “
Nako le nako ge go bonagala gore morutiši yoo o be a dumelela kgethollo e kgoma tsela yeo a swayago mošomo wa ka wa sekolo, mma o be a tla sepela le nna gomme re boledišane le yena ka taba ye. Mafelelong o ile a kgaotša go ntlaiša.”
Ge e ba o lebeletšane le boemo bjo bo swanago, eba le sebete sa go boledišana le batswadi ba gago ka bjona. Ga go na pelaelo gore ba tla thabela go boledišana le morutiši wa gago gomme ge e ba go kgonega le hlogo ya sekolo go rarolla bothata.
Ka ntle le pelaelo, ga se mathata ka moka ao a bago le mafelelo a mabotse. Ka dinako tše dingwe, o swanetše go fo kgotlelela. (Baroma 12:17, 18) Tanya o re: “
Yo mongwe wa barutiši ba ka o be a na le pono e fošagetšego ka barutwana ba gagwe. Gantši o be a re roga, a re re ditlaela. Mathomong o be a dira gore ke lle, eupša ke ithutile go se iše maroga a gagwe hlogong. Ke ile ka lebiša tlhokomelo modirong wa ka wa sekolo gomme ka dula ke swaregile ka klaseng ya gagwe. Ka baka leo, ga se a ka a ntshwenya kudu gomme ke ile ka ba yo mongwe wa ba sego kae bao ba ilego ba hwetša dimaraka tša godimo. Ka morago ga nywaga e mebedi morutiši yoo o ile a rakwa.”
Therešo e sa fetogego: Ithute kamoo o ka lebeletšanago le morutiši yo thata gomme o tla hwetša thuto ya bohlokwa kudu bophelong, e lego yeo e tlago go go thuša ge o lebeletšane le mongmošomo yo thata. (1 Petro 2:18) Le gona o tla ithuta go tšeela godimo barutiši ba babotse ge o ka ba le bona.


text:
TABA YA LETLAKALA LA KA NTLE
Na o ka Bota Mekero ya Ditaba?
BATHO ba bantši ba belaela seo ba se balago le seo ba se kwago ditabeng. Ka mohlala, kua United States, nyakišišo ya Gallup ya 2012 e botšišitše batho gore ba be “ba bota le go kgodišega gakaakang” ka go nepagala, go se be le kgethollo le go bea ditaba ka botlalo ga dipego tša ditaba tša dikuranta, thelebišene le tša radio. Karabo ya batho ba 6 go ba 10 e bile ya gore “ga ba di bote kudu” goba “ga ba di bote ka mo go feletšego.” Na go se di bote mo go bjalo go lokafaditšwe?
Boraditaba ba bantši le mekgatlo yeo ba e šomelago ba itlamile ka go tšweletša dipego tšeo di nepagetšego le tše di nago le tsebišo. Lega go le bjalo, go na le lebaka le le kwagalago la gore batho ba tshwenyege. Ela hloko dintlha tše di latelago:
BORAKGWEBO BA HUMILEGO BA TŠA DITABA. Palo e itšego ya dikhamphani tše dikgolo e na le mekero e megolo ya ditaba. Mekero yeo e na le tutuetšo e matla tabeng ya gore ke ditaba dife tšeo di swanetšego go phatlalatšwa, tsela yeo di phatlalatšwago ka yona le gore di phatlalatšwa ka tsela yeo e tanyago šedi gakaakang. Ka ge dikhamphani tše dintši di hlametšwe gore di boelwe, diphetho tšeo di dirwago ke mekero ya ditaba di ka tutuetšwa ke ditseno tša tša boiphedišo. Ditaba tšeo di ka šitišago go boelwa ga beng ba dikhamphani tša tša ditaba di ka no se begwe.
MEBUŠO. Bogolo bja dilo tšeo re di kwago mekerong ya ditaba di mabapi le batho le ditaba tša mmušo. Mebušo e nyaka go kgodiša batho gore ba thekge melao ya yona le bahlankedi ba yona. Le gona ka ge mekero ya ditaba e nyaka go hwetša ditaba tša mmušo, ka dinako tše dingwe boraditaba le bao e lego methopo ya ditaba tša mmušo ba a dirišana.
PAPATŠO. Dinageng tše dintši, mekero ya ditaba e swanetše go dira tšhelete e le gore e dule e le kgwebong, gomme bontši bja tšhelete yeo e e dira ka papatšo. Kua United States, dimakasine di boelwa ka tekanyo ya magareng ga 50 le 60 lekgolong ka tša papatšo, dikuranta di hwetša 80 lekgolong, gomme kgwebo ya dithelebišene le diradio e hwetša tekanyo ya 100 lekgolong. Ke mo go kwagalago gore babapatši ga ba nyake go thekga mananeo ao a senyago leina la ditšweletšwa tša bona goba tsela ya bona ya go dira dilo. Ge e ba ba sa rate seo mokero o itšego wa ditaba o se tšweletšago, ba ka bapatša go o mongwe. Ka ge bangwadi ba ditaba ba tseba se, ba ka thibela ditaba tšeo di senyago bathekgi ba bona leina.
GO SE BOTEGE. Ga se babegi ka moka ba ditaba bao ba botegago. Boraditaba ba bangwe ba itlhamela ditaba. Ka mohlala, nywageng e sego kae e fetilego, mmegi wa ditaba kua Japane o be a nyaka go ngwala mabapi le kamoo baphonkgedi ba bego ba senya maswika a bohlokwa a ka lewatleng (di-coral) kua Okinawa. Ka morago ga gore a se hwetše maswika a bohlokwa a ka lewatleng ao a sentšwego, o ile a senya a mangwe a ona ka boyena ke moka a a tšea diswantšho. Le gona diswantšho di ka dirišwa gampe bakeng sa go fora batho. Thekinolotši ya go fetoša diswantšho e dirišwa kudu, gomme ga go bonolo go lemoga diswantšho tše dingwe tšeo di fetošitšwego.
GO HLALOSA DITABA KA TSELA E ITŠEGO. Gaešita le ge ditaba e le tša therešo, tsela yeo di hlaloswago ka yona e ithekgile ka pono ya raditaba. Ke dintlha dife tšeo di swanetšego go akaretšwa tabeng, gomme ke dife tšeo di sa swanelago go akaretšwa? Ka mohlala, sehlopha sa kgwele ya maoto se ka ba se lahlegetšwe ke papadi ka dino tše pedi. Yeo ke ntlha. Eupša lebaka la gore sehlopha se lahlegelwe ke papadi ke taba yeo raditaba a ka e hlalosago ka ditsela tše dintši.
GO TLOGELA DINTLHA. Ge go rulaganywa dintlha tša go hlama taba yeo e ipiletšago, gantši boraditaba ba tlogela dintlha tšeo di ka bakago ditaba tše di raraganego goba tšeo di sa rarollwago. Se se dira gore dintlha tše dingwe di feteletšwe gomme tše dingwe di fokotšwe. Ka ge ka dinako tše dingwe bagaši ba ditaba tša thelebišeneng le babegi ba ditaba ba ka nyaka go anega taba yeo e raraganego ka nako e lekanago motsotso goba go feta moo, dintlha tše bohlokwa di ka tlogelwa.
PHADIŠANO. Nywagasomeng ya morago bjale, ya ge diteišene tša thelebišene di atile, tekanyo ya nako yeo babogedi ba e fetšago ba bogetše seteišene se tee feela e theogile kudu. Bakeng sa go dula di kgahla babogedi, diteišene tša ditaba di ile tša gapeletšega gore di bontšhe selo se itšego sa moswananoši goba seo se thabišago babogedi. Puku ya Media Bias ge e hlalosa ka boemo bjo, e re: “Ditaba tša [thelebišene] di fetogile lenaneo la go bontšha diswantšho, leo diswantšho tša lona di kgethetšwego go tšhoša goba go kgahla batho, gotee le ditaba tše di fokoditšwego bakeng sa go sepedišana le tekanyo ya nako [yeo e yago e fokotšega] yeo babogedi ba kgonago go tsepamiša kgopolo ka yona.”
DIPHOŠO. Ka ge e le batho, boraditaba ba dira diphošo ba sa ikemišetša. Lentšu leo le sa ngwalwago gabotse, fegelwana yeo e dutšego mo go sa swanelago le phošo ya popopolelo—tše ka moka di ka fetoša seo se bolelwago ke lefoko. Dintlha di ka ba di se tša hlahlobja gabotse. Raditaba yoo a fagahletšego go fetša mošomo ka nako, a ka fo šaetša dipalo, ka go ngwala 10 000 go e na le gore a ngwale 100 000.
DIKAKANYETŠO TŠE DI FOŠAGETŠEGO. Go bega ditaba tše di nepagetšego ga go bonolo go etša ge ba bangwe ba ka nagana. Seo se ka bonagalago e le therešo lehono, se ka tsoga se fošagetše ka moswana. Ka mohlala, go be go dumelwa gore lefase le bogareng bja tshepedišo ya rena ya setšatši (solar system). Ga bjale re a tseba gore lefase le dikologa letšatši.
Go Nyakega ga go ba le Tekatekano
Le ge e le gabohlale go se dumele dilo ka moka tšeo di bolelwago ditabeng, se ga se bolele gore ga go na ditaba tšeo re ka di botago. Tharollo e ka ba go ba šedi, mola re dula re na le monagano o bulegilego.
Beibele e re: “A tsebe yona ga e lekole mantšu go etša ge magalagapa a ekwa tatso ya dijo?” (Jobo 12:11) Ka gona, ditšhišinyo tšeo di ka re thušago go lekola mantšu ao re a kwago le ao re a balago ke tše:
MOTHEKGI: Na pego ya ditaba e tšwa mothong yo a botegago le yo a nago le matla goba mokgatlong o bjalo? Na lenaneo goba kgatišo e na le botumo bja go ba e tšeelago ditaba godimo goba yeo e di feteletšago? Ke mang yo a thekgago mothopo wa ditaba ka tša ditšhelete?
METHOPO: Na go na le bohlatse bja gore go dirilwe nyakišišo e tseneletšego? Na taba yeo e theilwe mothopong o tee feela? Na methopo yeo e ka botwa, ga e kgetholle e bile e na le morero? Na e na le tekatekano, goba na e kgethetšwe gore e fetiše kgopolo e tee feela?
MORERO: Ipotšiše gore: ‘Na morero wa selo se itšego ditabeng e fo ba go nea tsebišo goba go thabiša batho? Na se leka go rekiša goba go thekga selo se itšego?’
SEGALO: Ge e ba segalo sa taba e itšego se kwagatša bogale, lehloyo goba go swaya diphošo kudu, seo se bontšha gore go tla latela tlhaselo e sego ngangišano yeo go yona go bontšhanwago mabaka.
GO DUMELELANA: Na dintlha tšeo di dumelelana le seo se lego dihlogong goba dipegong tše dingwe? Ge e ba ditaba di ganetšana, gona eba šedi!
GO BA NAKONG: Na tsebišo yeo ke ya moragorago gore e ka amogelwa? Selo seo go bego go naganwa gore se nepagetše nywageng e 20 e fetilego se ka no ba se sa nepagala lehono. Ka lehlakoreng le lengwe, ge e ba taba yeo e sa tšwa go tšwelela, e ka no se be le tsebišo e feletšego le e akaretšago ditaba ka moka.
Ka gona, na o ka bota mekero ya ditaba? Keletšo e kwagalago e hwetšwa bohlaleng bja Solomone, yo a ngwadilego gore: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.”—Diema 14:15.


text:
THUŠO BAKENG SA LAPA | BAFSA
Ge o Swanetše go Boela Gae
TLHOHLO
Bafsa bao ba ilego ba tloga gae e le ge ba leka go dula ba nnoši gomme mafelelong ba boa ka baka la mathata a tša ditšhelete ba bitšwa gore ke “moloko wa boomerang.” Na o kile wa diragalelwa ke selo se se swanago?
Gaešita le ge o rata tatago le mmago, go boela gae go ka ba thata. Ka mohlala, kgarebe yeo e bitšwago Sarah * e re: “Go dula ke nnoši go dirile gore ke ikholofele kutšwanyana ka ge ke be ke sa ithekga ka motho. Eupša go boela gae go ile gwa dira gore ke ikwe ke le ngwana gape.” Lesogana leo le bitšwago Richard le ile la ikwa ka tsela e swanago. Le re: “Ke be ke sa nyake go boela gae, eupša ke be ke se sa kgona go iphediša. Ke be ke ikwa ke paletšwe.”
Ge e ba o le boemong bjo bo swanago sehlogo se se tla go thuša gore o kgone go ikemela gape.
LEBAKA LA GO DIREGA GA SEO
Mathata a tša ditšhelete. Bafsa ba bantši ba a tlabega ka morago ga ge ba tlogile gae gomme ba lemoga gore go dula ba nnoši go bitša kudu. Richard yo a tsopotšwego pejana o re: “Ke ile ka fetša tšhelete ka moka yeo ke bego ke e bolokile e le ge ke leka go iphediša.” Kgarebe yeo e bitšwago Shaina e diragaletšwe ke se se swanago ka morago ga gore e tloge gae e na le nywaga e 24 ke moka ya boela ka morago ga ngwaga le seripa. E dumela ka gore: “Nkabe ke ile ka kgona go laola tšhelete ya ka gabotse. Ke tlogile gae ke se na tšhelete gomme ka boela ke na le dikoloto.” *
Mathata a mošomo. Go lahlegelwa ke mošomo go ka šarakanya gaešita le dithulaganyo tšeo di dirilwego gabotse tša gore motho a kgone go ikemela, e lego seo se ilego sa diragalela Shaina. O re: “Ke alogile thutong ya tša kalafo ke moka ka tsenela mokgatlo woo o ilego wa nthuša go hwetša mošomo. Eupša ge ke be ke lahlegelwa ke mošomo, ke be ke sa tsebe pele le morago. Ke be ke dula dinagamagaeng moo go bego go se na kholofelo ya go hwetša mošomo woo ke ithutetšego wona!”
Go letela dilo tšeo di sego gona. Bafsa ba bantši ba thoma go šoma ba se ba itokišeletša bophelo. Gantši mošomo wa bona o ba thata go feta kamoo ba bego ba letetše. Ba nyamišwa ke go hwetša gore go ikemela ga go sa kgahliša go etša kamoo ba bego ba nagana. Ba be ba sa letela gore go gola go ka ba thata gakaaka.
SEO O KA SE DIRAGO
Boledišana le batswadi ba gago ka taba ya go boa gae. Boledišanang ka ditaba tša go swana le tše: O nyaka go dula gae nako e kaaka’ng? Ge o le gae, o tla thuša bjang ka go lefelela ditshenyagalelo? Ke mešomo efe ya ka gae yeo o ka e dirago? O tlo dira’ng e le gore o boele o ikemele? Go sa šetšwe gore o na le nywaga e mekae, gopola gore o boetše ntlong ya batswadi ba gago gomme o swanetše go kwa melao ya bona.—Molao wa motheo wa Beibele: Ekisodo 20:12.
Ithute go diriša tšhelete gabotse. Puku ya The Complete Guide to Personal Finance: For Teenagers and College Students e re: “Tsela yeo o dirišago tšhelete e sepedišana kudu le taba ya ge e ba o tla atlega go laoleng tšhelete ya gago. . . . Go bohlokwa kudu go latela keletšo ya go se diriše tšhelete dilong tšeo e sego tša bohlokwa.”—Molao wa motheo wa Beibele: Luka 14:28.
Kgopela keletšo e šomago. Batswadi goba batho ba bangwe ba bagolo ba ka go thuša gore o be le bokgoni bja go panka tšhelete, go e rulaganya gotee le go lefelela dikoloto. Kgarebe e nngwe yeo e bitšwago Marie e re: “Ke ile ka swanelwa ke go thoma fase. Mogwera wa ka o ile a nthuša go dira lelokelelo la ditshenyagalelo tša dilo tša bohlokwa le tšeo di sego bohlokwa. Ke be ke sa kgolwe gore bontši bja ditshenyagalelo tšeo ke bego ke na le tšona e be se tša bohlokwa! Ke ile ka ba ka ithuta seka se bohlokwa kudu sa go dula o nnoši, e lego boitayo.”—Molao wa motheo wa Beibele: Diema 13:10.
Selo se bohlokwa ke gore o be sekgwari ka seo o se dirago
Gata megato ya gore o hwetše mošomo. Dira dikgopelo tša mošomo ka nako yeo o ka bego o be o e dirišetša go šoma. Temošo: Batho ba bangwe ba ka go botša gore, “latela ditoro tša gago” kudukudu tabeng ya mošomo. Eupša go tsomana le ‘mošomo wa ditoro tša gago’ go ka go tswalelela dibaka tša mešomo e mengwe yeo o bego o ka e hwetša! Amogela mešomo e mengwe go e na le go senya nako o nyakana le mohuta o tee wa mošomo. Gopola gore selo se bohlokwa ke gore o be sekgwari ka seo o se dirago. Ge e le gabotse go lemogilwe gore ge bašomi ba eba le maitemogelo le bokgoni, ba thabela mošomo wa bona. Ga go hlokagale gore o dire selo seo o se ratago e le gore o rate seo o se dirago!
Ithute ka mo go oketšegilego
Seo Beibele e se Bolelago ka Mošomo
Na go na le taba gore mošomo wa gago ke wa mohuta mang?


text:
Moya o Mokgethwa ke Eng?
Karabo ya Beibele
Moya o mokgethwa ke matla ao Modimo a a dirišago, matla a šomago. (Mika 3:8; Luka 1:35) Modimo o romela moya wa gagwe gomme a rulaganya gore o ye lefelong le ge e le lefe leo a le ratago gore a phethe thato ya gagwe.—Psalme 104:30; 139:7.
Ka Beibeleng, lentšu moya le fetoletšwe go tšwa lentšung la Seheberu le rego ru′ach le la Segerika le rego pneu′ma. Gantši mantšu a a šupa go matla a šomago a Modimo goba moya o mokgethwa. (Genesi 1:2) Lega go le bjalo, Beibele e bile e diriša mantšu a ka kgopolo e nngwe:
Moya.—Habakuku 2:19; Kutollo 13:15.
Phefo.—Genesi 8:1; Johane 3:8.
Matla a phelago ao a lego dipheding.—Jobo 34:14, 15.
Tshekamelo ya motho goba boemo bja gagwe bja kgopolo.—Numeri 14:24.
Dibopiwa tša moya, go akaretša Modimo le barongwa.—1 Dikgoši 22:21; Johane 4:24.
E nngwe le e nngwe ya ditlhaloso tše e šupa go selo se itšego seo se sa bonwego ke batho eupša ditiro tša sona di bonagala. Ka mo go swanago, moya wa Modimo go “swana le phefo, ga o bonagale, o ka se kgone go o swara e bile o matla.”—An Expository Dictionary of New Testament Words, ka W. E. Vine.
Le gona Beibele e bolela gore moya o mokgethwa wa Modimo ke “diatla” goba “menwana” ya gagwe. (Psalme 8:3; 19:1; Luka 11:20; bapiša le Mateo 12:28.) Go etša ge motho yo a nago le bokgoni bja go šoma ka diatla a diriša diatla le menwana ya gagwe gore a dire mošomo wa gagwe, Modimo le yena o dirišitše moya wa gagwe gore a tšweletše dilo tše di latelago:
Legohle.—Psalme 33:6; Jesaya 66:1, 2.
Beibele.—2 Petro 1:20, 21.
Mehlolo yeo e dirilwego ke bahlanka ba gagwe ba bogologolo le go fišegela modiro wa bona wa go ruta batho ka Beibele.—Luka 4:18; Ditiro 1:8; 1 Bakorinthe 12:4-11.
Dika tše dibotse tšeo di bontšhwago ke batho bao ba mo kwago.—Bagalatia 5:22, 23.
Moya o mokgethwa ga se motho
Ge Beibele e bolela ka moya wa Modimo e le “diatla,” “menwana” goba “mohemo,” e bontšha gore moya o mokgethwa ga se motho. (Ekisodo 15:8, 10) Diatla tša motho yo a nago le bokgoni bja go šoma ka diatla di ka se kgone go šoma ntle le monagano le mmele wa gagwe; ka mo go swanago, moya o mokgethwa wa Modimo o šoma kamoo a o hlahlago ka gona. (Luka 11:13) Le gona Beibele e bapiša moya wa Modimo le meetse e bile e o tswalanya le dilo tše bjalo ka tumelo le tsebo. Dilo tše ka moka di bontšha gabotse gore moya o mokgethwa ga se motho.—Jesaya 44:3; Ditiro 6:5; 2 Bakorinthe 6:6.
Beibele e re botša ka leina la Modimo, e lego Jehofa le la Morwa wa gagwe, Jesu Kriste; ka gona, ga go na moo e re botšago gore moya o mokgethwa o na le leina. (Jesaya 42:8; Luka 1:31) Ge Stefano, mohwelatumelo wa Mokriste a be a newa pono ya mohlolo ya legodimong, o bone feela batho ba babedi, e sego ba bararo. Beibele e re: “A tsepelela legodimong a tletše moya o mokgethwa gomme a bona letago la Modimo le la Jesu a eme ka letsogong la le letona la Modimo.” (Ditiro 7:55) Moya o mokgethwa e be e le matla a Modimo ao a šomago gomme o mo thušitše go bona pono yeo.
Dipono tše di fošagetšego ka moya o mokgethwa
Pono e fošagetšego: “Moya o Mokgethwa” (Holy Ghost) ke motho e bile ke karolo ya Boraro Botee ka ge go bontšhitšwe go 1 Johane 5:7, 8, phetolelong ya King James.
Therešo: Go 1 Johane 5:7, 8, phetolelo ya Beibele ya King James e re: “Kua magodimong go na le Tate, Lentšu, le Moya o mokgethwa [Holy Ghost]: gomme ba bararo ba ke batee. Le mo lefaseng dihlatse ke tše tharo.” Lega go le bjalo, banyakišiši ba hweditše gore mantšu ao ga se a ngwalwa ke moapostola Johane e bile ga a tšwe ka Beibeleng. Moprofesara Bruce M. Metzger o ngwadile gore: “Mantšu a a bonagala e le a kgonthe eupša a fošagetše e bile go se be gona ga ona ka Testamenteng e Mpsha go kgonthišeditšwe.”—A Textual Commentary on the Greek New Testament.
Pono e fošagetšego: Beibele e mothofatša moya o mokgethwa, ka gona se ke bohlatse bja gore moya wo ke motho.
Therešo: Ka dinako tše dingwe Mangwalo a mothofatša moya o mokgethwa. Ka mohlala, ge moapostola Johane a be a tsopola mantšu a Jesu, o ile a mothofatša moya o mokgethwa e le “mothuši” (paraclete) yoo a tlago go nea bohlatse, a hlahla, a bolela, a kwa, a tsebiša, a tagafatša le go amogela. (Johane 16:7-15) Ka gona se ga se hlatsele gore moya o mokgethwa ke motho. Le gona, Beibele e mothofatša bohlale, lehu le sebe. (Diema 1:20; Baroma 5:17, 21) Ka mohlala, Beibele e bolela gore bohlale bo na le “mediro” le “bana,” e bile sebe se tšweletšwa e le selo se goketšago, se bolayago le se dumago tša ba bangwe.—Mateo 11:19; Luka 7:35 Beibele ya Sepedi; Baroma 7:8, 11.
Pono e fošagetšego: Go kolobetšwa leineng la moya o mokgethwa go hlatsela gore moya woo ke motho.
Therešo: Ka dinako tše dingwe, Beibele e diriša “leina” go emela matla goba taolo. (Doiteronomio 18:5, 19-22; Esitere 8:10) Se se swana le go dirišwa ga polelwana ya Sepedi e rego “leineng la molao,” se ga se bolele gore molao ke motho. Motho yo a kolobeditšwego “leineng la ” moya o mokgethwa o lemoga matla le tema yeo e kgathwago ke moya o mokgethwa go phethagatšweng ga thato ya Modimo.—Mateo 28:19.
Pono e fošagetšego: Baapostola ba Jesu le barutiwa ba lekgolong la pele la ngwaga ba be ba dumela gore moya o mokgethwa ke motho.
Therešo: Beibele le histori ga di dumelelane le seo. Encyclopædia Britannica e re: “Tlhaloso ya gore Moya o Mokgethwa e be e le Motho yo a kgethegilego yo a swanago le Modimo .... e thomile Lekgotleng la Constantinople ka 381 ad.” Se se diregile mengwaga e fetago e 250 ka morago ga go hwa ga moapostola wa mafelelo.
Ithute ka mo go oketšegilego
Modimo ke Mang?
Na Modimo o na le leina le gona na o na le taba le rena?
Maaka ao a Dirilego Gore Modimo a se Tsebje
Boraro Botee ke lepheko la go šitiša motho gore a tsebe Modimo le go mo rata e le ka kgonthe. Na ruri o ka rata motho yoo go sa kgonegego gore o mo tsebe goba o mo kwešiše?


text:
Mathata ao a Welago Basadi
“Ge ke bona kamoo basadi ba swerwego ka gona, ruri ke ikwa ke sa nyake go ba mosadi.”—ZAHRA, WA NYWAGA E 15, yo a tsopotšwego ka kgatišong ya Sefora ya makasine wa GEO.
MANTŠU a ngwanenyana yo, ao a lego ka go le letona, a utolla therešo e nyamišago—lefaseng ka bophara, banenyana le basadi ba kgongwa ke bošoro le go kgethollwa ga basadi bophelong bja bona ka moka. Ela hloko ditherešo tše.
- Kgethollo ya bong. Kua Asia, batswadi ba bantši ba rata go ba le bana ba bašemane go e na le ba banenyana. Pego ya UN ya 2011 e šišinya gore karolong yeo ya lefase, basadi bao e nyakilego go ba ba dimilione tše 134 ga ba gona setšhabeng ka baka la go ntšhwa ga dimpa, polao ya masea le go hlokomologwa.
- Thuto. Lefaseng ka bophara, basadi le banenyana ba bopa karolo ya peditharong ya batho bao ba tsenego sekolo lebaka la ka tlase ga nywaga e mene.
- Go tlaišwa ka tša thobalano. Basadi ba ka godimo ga dimilione tše dikete tše 2,6 ba dula dinageng tšeo go katwa ke banna ba bona go sa dutšego go sa tšewe e le bosenyi.
- Boemo bjo bobotse bja tša maphelo. Dinageng tšeo di hlabologago, mo e nyakilego go ba metsotsong e mengwe le e mengwe e mebedi, mosadi o bolawa ke mathata a boimana goba a nakong ya ge a belega ka baka la go se hwetše tlhokomelo ya motheo ya tša kalafo.
- Ditshwanelo tša go ba le dithoto. Gaešita le ge basadi ba lema tekanyo ya ka godimo ga seripa sa dimela tša lefase, dinageng tše dintši ga ba na tshwanelo ya molao ya go ka ba le dithoto goba go abelwa mašemo.
Ke ka baka la’ng basadi ba tingwa ditshwanelo tšeo tša motheo? Ditšo tše dingwe di latela ditumelo tša bodumedi le mekgwa yeo e kgothaletšago goba gaešita le go lokafatša go swarwa gampe ga basadi le go ba tlaiša. Kuranta ya letšatši le letšatši ya Fora e tsopotše ramolao wa Moindia Chandra Rami Chopra, yo a itšego: “Melao ka moka ya bodumedi e na selo seo e swanago ka sona: E thekga go kgethollwa ga basadi.”
Na le wena o na le pono yeo? Na o nagana gore Beibele e tšeela basadi fase, go etša ge dipuku tše dingwe tše dintši tša bodumedi di ba tšeela fase? Go ba bangwe, ditemana tše dingwe tša Beibele di bonagala di dira gore batho ba nagane bjalo. Eupša Modimo yo go bolelwago ka yena ka Beibeleng ge e le gabotse o na le pono efe ka basadi? Gaešita le ge taba ye e ka tsoša maikwelo a sa swanego, go hlahloba ka kelohloko le ka potego seo Beibele e se bolelago go tla re thuša go hwetša karabo.


text:
BAFSA BA A BOTŠIŠA
Nka Tutuetšwa Ke’ng Gore ke Itšhidulle?
Beibele e re: “
Go tlwaetša mmele go [a] hola.” (1 Timotheo 4:8) Lega go bjalo, bafsa ba bantši bao ba rego: “Ke swanetše go itšhidulla,” ba fo ba ba sa bonagale ba na le mafolofolo a go dira seo ba se nagannego.
“O ka se kgolwe gore ke bana ba bantši gakaakang bao ba bego ba sa atlege ge re itšhidulla ge ke be ke le sekolong se se phagamego. E be e le selo se bonolo kudu go fo swana le go ja dijo tša matena!”—Richard wa nywaga e 21.
“Ba bangwe ba nagana gore: ‘Ke ka baka la’ng o swanetše go kitimakitima ka ntle letšatšing leo le fišago go fihlela o etšwa kudumela e bile o lapa, mola o ka bapala papadi ya bidio yeo e dirago gore o itire motho yo mongwe yo a dirago seo?’ ”—Ruth wa nywaga e 22.
Ge e ba o ikwa ka tsela e swanago, ela hloko mehola e meraro ya go ba le lenaneo le lebotse la go itšhidulla.
Mohola 1. Go itšhidulla go matlafatša mmele wa gago go lwantšha malwetši. Rachel wa nywaga e 19 o re: “
Ka mehla tate o be a re, ‘Ge e ba o sa kgone go hwetša nako ya go itšhidulla, gona o tla hwetša ya go babja.’”
Mohola 2. Go itšhidulla go ntšha dikhemikhale tša ka bjokong tšeo di go dirago gore o iketle. Emily wa nywaga e 16 o re: “
Go kitima go a nthuša ge e ba ke na le dilo tše dintši tšeo ke naganago ka tšona. Ke ikwa ke lapologile mmeleng gomme ke imologile kudu maikwelong.”
Mohola 3. Go itšhidulla go ka oketša lethabo la gago. Ruth o re: “
Ke rata go ba ka ntle, ka gona gare ga dilo tšeo ke di dirago ge ke itšhidulla ke go yo namela dithaba, go rutha le go ragela paesekele.”
Sephiri sa Gore o Atlege: Bonyenyane diriša metsotso e 20 gararo ka beke o dira mošomo wa diatla o thata woo o o thabelago.
Gopola se: Le ge leabela le kgatha tema, boemo bja mmele wa gago gantši bo laolwa ke tsela yeo o kgethago go phela ka yona. Ka gona, ge o re: “Ke swanetše go itšhidulla,” kgetho ke ya gago; o ka dira seo ge o nyaka!


text:
MAHUMO AO A LEGO KA LENTŠUNG LA MODIMO | 2 DIKORONIKA 33-36
Jehofa o Tšeela Godimo Bao ba Itsholago go tšwa Pelong
MANASE
Jehofa o ile a dira gore a thopše ke Baasiria gomme a išwe Babilona a kgokilwe ka diketane
PUŠO YA GAGWE PELE A IŠWA BOTHOPŠA
O ile a agela medimo ya maaka dialetare
O ile a dira dihlabelo ka go fiša barwa ba gagwe
O ile a tšholla madi a se nago molato
O ile a kgothaletša ditiro tša go dirišana le meoya setšhabeng
PUŠO YA GAGWE KA MORAGO GA GO LOKOLLWA
O ile a ikokobetša kudu
O ile a rapela Jehofa; a dira dihlabelo
O ile a phušola dialetare tša medimo ya maaka
O ile a kgothaletša setšhaba gore se hlankele Jehofa
JOSIA
NAKONG YA PUŠO YA GAGWE
O ile a tsoma Jehofa
O ile a hlwekiša Juda le Jerusalema
O ile a lokiša ntlo ya Jehofa; a hwetša puku ya Molao


text:
February 29–March 6
ESITERE 1–5
Kopelo 86 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Esitere o Ile a Emela Batho ba Modimo”: (10 mets.)
[Bapala bidio ya Matseno a Esitere.]
Est 3:5-9—Hamani o be a nyaka go fediša batho ba Modimo (ia 131 ¶18-19)
Est 4:11–5:2—Tumelo ya Esitere e be e le matla go feta go boifa lehu (ia 125 ¶2; 134 ¶24-26)
-
Go Epa Matlotlo a Moya: (8 mets.)
Est 2:15—Esitere o ile a bontšha bjang boikokobetšo le boitshwaro? (w06 3/1 9 ¶7)
Est 3:2-4—Ke ka baka la’ng Morodekai a ka ba a ile a gana go khunamela Hamani? (ia 131 ¶18)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Est 1:1-15 (4 mets. goba ka tlase ga moo)
DIRA SOHLE BODIREDING
Leetong la Pele: (2 mets. goba ka tlase ga moo) Dira pontšho ya kamoo re ka sepedišago poroutšha ya Theetša Modimo Gomme o Phele ka mo go sa Felego. Thea motheo wa go dira leeto la go boela.
Leetong la go Boela: (4 mets. goba ka tlase ga moo) Dira pontšho ya kamoo re ka dirago leeto la go boela mothong yo re mo tlogeletšego poroutšha ya Theetša Modimo Gomme o Phele ka mo go sa Felego gomme le ahlaahle matlakala 2-3. Thea motheo bakeng sa ketelo e latelago.
Thutong ya Beibele: (6 mets. goba ka tlase ga moo) Dira pontšho ya kamoo go ka swarwago thuto ya Beibele go dirišwa matlakala 4-5 a poroutšha ya Theetša Modimo Gomme o Phele ka mo go sa Felego. (km 7/12 2-3 ¶4)
BOPHELO BJA BOKRISTE
Kopelo 71
Tše di nyakegago tša phuthego: (10 mets.)
O Holwa Bjang ke Sebopego se Sefsa sa Seboka le Pukwana?: (5 mets.) Poledišano. Kgopela batheetši go hlalosa kamoo ba hotšwego ke seboka se se sefsa. Kgothaletša bohle go lokišetša gabotse gore ba holege kudu.
Thuto ya Beibele ya Phuthego: ia kgao. 10 ¶1-11, le lepokisi go letl. 86 (30 mets.)
Ka Morago ga Kakaretšo ya Seboka Bolela ka Seo re Tlago go Ithuta Sona Bekeng e Latelago (3 mets.)
Kopelo 113 le Thapelo


text:
KGAOLO 12
Go Rulaganyetšwa go Hlankela “Modimo wa Khutšo”
1, 2. Go ile gwa dirwa phetogo efe makasineng wa Zion’s Watch Tower ka January 1895, gona bana babo rena ba ile ba arabela bjang?
GE Morutwana wa Beibele yo mafolofolo yo a bitšwago John A. Bohnet a be a amogela kopi ya gagwe ya makasine wa Zion’s Watch Tower ya January 1895, o ile a kgahlwa kudu ke seo a ilego a se bona. Makasine woo o be o na le letlakala la ka ntle le lefsa leo le bonagalago gabotse—e lego seswantšho sa tora yeo lebone la yona le bonegetšego ka lewatleng gomme mahlasedi a lona a bonagala sebakabakeng bošego. Tsebišo ya ka makasineng woo yeo e bego e rola sebopego sa wona se sefsa e be e na le sehlogo se se rego, “Roko ya Rena e Mpsha.”
2 Ka ge a be a kgahlilwe ke seo, Ngwanabo rena Bohnet o ile a ngwalela Ngwanabo rena Russell lengwalo. O ile a ngwala gore: “Ke thabela go bona MOROKAMI o apere gabotse. O botsana.” Morutwana yo mongwe wa Beibele yo a botegago e lego John H. Brown le yena o ile a ngwala ka letlakala leo la ka ntle gore: “Le kgahliša kudu. Ruri motheo wa tora yeo o tiile kudu, ga o šišinywe ke ge madimo a tšutla gomme o kgaphetšwa ke maphoto a matla.” Letlakala leo la ka ntle e bile phetogo ya mathomo yeo bana babo rena ba e bonego ngwageng woo—eupša e be e se ya mafelelo. Ka November ba ile ba bona phetogo e nngwe gape e kgolo. Le yona e be e akaretša mathata ao a etšago lewatle leo le bilokanago.
3, 4. Morokami wa November 15, 1895 o ile wa bolela ka bothata bofe, gona ke phetogo efe e kgolo kudu yeo e ilego ya tsebišwa?
3 Sehlogo se matla seo se gatišitšwego ka go Morokami wa November 15, 1895, se ile sa utolla bothata ka gore: Mathata ao a etšago maphoto a lewatle a be a senya khutšo ya Barutwana ba Beibele ka mokgatlong. Bana babo rena ba be ba dula ba ngangišana ka gore ke mang a swanetšego go etelela pele ka phuthegong. E le go thuša bana babo rena go bona seo se bego se swanetše go dirwa go rarolla ditshele tšeo di bego di ba aroganya, sehlogo seo se ile sa bapetša mokgatlo le sekepe. Le gona se ile sa bolela phaa gore bao ba etelelago pele ka mokgatlong ba paletšwe ke go lokišeletša mokgatlo wo o swanago le sekepe go lebeletšana le madimo. Ke’ng seo se bego se swanetše go dirwa?
4 Sehlogo seo se ile sa bolela gore molaodi yo bohlale wa sekepe o kgonthišetša gore bao ba šomago go phološa batho lewatleng ba ka sekepeng le gore basesiši ba komana-madula-a-bapile go theoša diseila ge go tsoga ledimo. Ka mo go swanago, bao ba bego ba etelela pele ka mokgatlong ba be ba swanetše go kgonthišetša gore diphuthego ka moka di itokišeleditše go lebeletšana le mathata ao a etšago madimo. E le gore seo se kgonege, sehlogo sa makasine woo se ile sa tsebiša phetogo e kgolo kudu. Se ile sa laela gore di tloga fase, “khamphaning e nngwe le e nngwe go kgethwe bagolo” gore ba “‘okamele’ mohlape.”—Dit. 20:28.
5. (a) Ke ka baka la’ng tokišetšo ya mathomo ya gore ka diphuthegong go be le bagolo e be e nyakega? (b) Re tlo ahlaahla dipotšišo dife?
5 Tokišetšo yeo ya mathomo ya gore ka diphuthegong go be le bagolo e bile mathomomayo a diphetogo tšeo di bego di nyakega go tiiša diphuthego. E ile ya thuša bana babo rena go phatša maphotong a matla ao a bakilwego ke Ntwa ya Pele ya Lefase. Nywagasomeng e latetšego, diphetogo tše dingwe tšeo di ilego tša dirwa ka mokgatlong di ile tša thuša batho ba Modimo go hlangwa gakaone go hlankela Jehofa. Ke boporofeta bofe bja Beibele bjo bo boletšego e sa le pele ka diphetogo tše? Wena o bone diphetogo dife ka mokgatlong? Di go hotše bjang?
“Ke tla Bea Khutšo ya ba Balebeledi ba Gago”
6, 7. (a) Jesaya 60:17 e ra go re’ng? (b) Jehofa o be a bontšha’ng ka go bolela ka “balebeledi” le ‘baabi ba mošomo’?
6 Go etša ge re ithutile go Kgaolo 9, Jesaya o ile a bolela e sa le pele gore Jehofa o be a tla šegofatša batho ba gagwe ka koketšego. (Jes. 60:22) Lega go le bjalo, Jehofa o holofeditše go dira se se fetago moo. Bjona boporofeteng bjoo o boletše gore: “Bakeng sa koporo ke tla tliša gauta, bakeng sa tšhipi ka tliša silifera, bakeng sa kota ka tliša koporo, bakeng sa maswika ka tliša tšhipi; ke tla bea khutšo ya ba balebeledi ba gago gomme toka ya ba baabi ba gago ba mošomo.” (Jes. 60:17) Boporofeta bjo bo ra go re’ng? Gona bo šoma bjang go rena lehono?
Sedirišwa sa maemo a tlase ga se tšeelwe legato ke se sekaone, eupša se sekaone se tšeelwa legato ke se sekaonekaone
7 Boporofeta bja Jesaya bo bolela gore sedirišwa se sengwe se tlo tšeelwa legato ke se sengwe. Eupša hlokomela gore sedirišwa sa maemo a tlase ga se tšeelwe legato ke se sekaone, eupša se sekaone se tšeelwa legato ke se sekaonekaone. Go diriša gauta legatong la koporo ke phetogo e kgolo, gomme go bjalo le ka didirišwa tše dingwe tšeo go boletšwego ka tšona boporofeteng bjo. Ka go re’alo, ka seswantšhokgopolo se, Jehofa o boletše e sa le pele gore maemo a batho ba gagwe a be a tlo kaonefala ganyenyane-ganyenyane. Boporofeta bjo bo bolela ka diphetogo dife? Ka go bolela ka “balebeledi” le ‘baabi ba mošomo,’ Jehofa o bontšhitše gore ganyenyane-ganyenyane go be go tla ba le diphetogo tseleng yeo batho ba gagwe ba hlokometšwego ka yona le kamoo ba rulagantšwego ka gona.
8. (a) Ke mang a tlišago diphetogo tšeo di boletšwego boporofeteng bja Jesaya? (b) Diphetogo tšeo di re hola bjang? (Bona le lepokisi le le rego, “ O Ile a Amogela Phošollo ka Boikokobetšo.”)
8 Ke mang a tlišago diphetogo tše? Jehofa o itše: “Ke tla tliša gauta, . . . ka tliša silifera, . . . [e bile] ke tla bea khutšo.” Ruri diphetogo tša kamoo diphuthego di rulagantšwego ka gona di tlišitšwe ke Jehofa ka boyena, e sego batho. Le gona ga e sa le Jesu a bewa go ba Kgoši, Jehofa o tlišitše diphetogo tše a diriša Morwa yo wa gagwe. Diphetogo tše di re hola bjang? Lona lengwalo leo le bontšha gore diphetogo tše di tla re tlišetša “khutšo” le “toka.” Ge re dutše re amogela tlhahlo ya Modimo gomme re dira diphetogo, re ba le khutšo seng sa rena e bile go rata toka go re tutueletša go hlankela Jehofa, yoo moapostola Paulo a mo hlalositšego e le “Modimo wa khutšo.”—Bafil. 4:9.
9. Motheo wa kgonthe wa thulaganyo le botee ka phuthegong ke ofe, gona ka baka la’ng?
9 Le gona Paulo o ngwadile ka Jehofa gore: “Modimo ga se Modimo wa tlhakatlhakano eupša ke wa khutšo.” (1 Bakor. 14:33) Hlokomela gore Paulo ga se a fapanya tlhakatlhakano le thulaganyo, eupša o e fapantše le khutšo. Ka baka la’ng? Ela hloko se: Ga se gore mo go nago le thulaganyo go tla ba le khutšo. Ka mohlala, sehlopha sa mašole se ka gwanta ka thulaganyo se lebile manaba a sona, eupša go ba ga sona le thulaganyo go feleletša ka ntwa, e sego ka khutšo. Ka baka leo, ka ge re le Bakriste, re nyaka go dula re gopola ntlha ye ya bohlokwa: Selo le ge e le sefe seo se dirwago ka thulaganyo eupša go se na khutšo, se ka se atlege. Ka mo go fapanego, ge e ba re na le khutšo ya Modimo, re tla dula re na le thulaganyo. Ka gona, re thaba kudu gore mokgatlo wa rena o hlahlwa le go kaonefatšwa ke “Modimo yo a neago khutšo”! (Baroma 15:33) Khutšo yeo Modimo a re neago yona ke motheo wa thulaganyo yeo e re holago le botee bja kgonthe bjo re bo thabelago le go bo tšeela godimo kudu ka diphuthegong tša gabo rena lefaseng ka bophara.—Ps. 29:11.
10. (a) Ke diphetogo dife tšeo di diragetšego ka mokgatlong wa rena mehleng ya pele? (Bona lepokisi le le rego, “ Kamoo Mokgwa wa go Okamela Diphuthego o Kaonefaditšwego ka Gona.”) (b) Re tlo ahlaahla dipotšišo dife?
10 Lepokisi le le rego, “ Kamoo Mokgwa wa go Okamela Diphuthego o Kaonefaditšwego ka Gona” le re botša ka boripana ka tatelano ya diphetogo tše di holago tšeo di dirilwego ka mokgatlong wa rena mehleng ya pele. Eupša ke diphetogo dife tšeo Jehofa a di tlišitšego morago bjale a diriša Kgoši ya rena tšeo re ka rego ke ‘koporo bakeng sa gauta’? Diphetogo tše tša kamoo diphuthego di okamelwago ka gona di matlafaditše bjang khutšo le botee ka diphuthegong lefaseng ka bophara? Di go thuša bjang go hlankela “Modimo wa khutšo”?
Kamoo Kriste a Etelelago Pele Phuthego
11. (a) Go hlahlobja ga Mangwalo go tlišitše phetogo efe kwešišong ya kamoo phuthego e swanetšego go okamelwa ka gona? (b) Ke’ng seo bana babo rena ba sehlopha se bušago ba bego ba ikemišeditše go se dira?
11 Go tloga ka 1964 go ya go 1971, sehlopha se bušago se ile sa okamela modiro o mogolo wa go hlahloba Beibele, moo e nngwe ya ditaba tšeo di ilego tša hlahlobja e bilego kamoo phuthego ya Bokriste ya lekgolong la pele la nywaga e bego e šoma ka gona. * Ge se be se hlahloba kamoo phuthego e swanetšego go okamelwa ka gona, se ile sa hwetša gore diphuthego tša lekgolong la pele la nywaga di be di okamelwa ke sehlopha sa bagolo go e na le go okamelwa ke mogolo o tee, goba molebeledi. (Bala Bafilipi 1:1; 1 Timotheo 4:14.) Ka morago ga gore sehlopha se bušago se kwešiše taba yeo gabotse, se ile sa lemoga gore Kgoši ya sona e lego Jesu, o be a se hlahla go kaonefatša tsela yeo batho ba Modimo ba rulagantšwego ka yona—e bile bana babo rena ba ba be ba ikemišeditše go kwa ditaelo tša Kgoši. Gateetee ba ile ba dira diphetogo gore ba latele mohlala wa Mangwalo mabapi le go kgethwa ga bagolo. Tše dingwe tša diphetogo tšeo di dirilwego mathomong a bo-1970 ke dife?
12. (a) Go ile gwa dirwa phetogo efe sehlopheng se bušago? (b) Hlalosa kamoo Sehlopha se Bušago se rulagantšwego ka gona lehono. (Bona lepokisi le le rego, “ Kamoo Sehlopha se Bušago se Hlokomelago Dikgahlego tša Mmušo,” go letlakala 130.)
12 Phetogo ya mathomo e ile ya dirwa go sehlopha se bušago ka bosona. Pele ga moo, sehlopha seo sa bana babo rena ba tloditšwego se be se bopša ke ditho tše šupago tšeo e bego e le baokamedi ba mokgatlo wa Watch Tower Bible and Tract Society of Pennsylvania. Lega go le bjalo, ka 1971, ditho tša sehlopha se bušago di ile tša oketšega go tloga go tše 7 go ya go tše 11 gomme go tloga ka nako yeo gwa ba le phapano gare ga baokamedi ba mokgatlo le sehlopha se bušago. Ditho tša sehlopha se bušago di ile tša phetha ka gore ga go na yo a phagametšego ba bangwe gomme ngwaga le ngwaga tša thoma go šiedišana karolo ya go ba modulasetulo go ya ka tatelano ya maina a tšona.
13. (a) Ke thulaganyo efe yeo e ilego ya latelwa ka nywaga e 40? (b) Sehlopha se Bušago se ile sa dira’ng ka 1972?
13 Phetogo e latetšego e ile ya kgoma phuthego e nngwe le e nngwe. Bjang? Go tloga ka 1932 go ya go 1972, phuthego e be e okamelwa ke ngwanabo rena o tee feela. Go ba go fihla ka 1936, ngwanabo rena yoo yo a kgethilwego o be a bitšwa molaodi wa tirelo. Ka morago ga moo, leina leo le ile la fetošwa ya ba mohlanka wa khamphani, ya tla ya ba mohlanka wa phuthego ke moka mafelelong ya ba molebeledi wa phuthego. Bana babo rena ba bao ba kgethilwego ba ile ba hlokomela mohlape moyeng ka mafolofolo. Gantši molebeledi wa phuthego o be a direla phuthego diphetho ntle le gore a boledišane le bahlanka ba bangwe ka phuthegong. Lega go le bjalo, ka 1972, Sehlopha se Bušago se ile sa kgora tsela bakeng sa phetogo e kgolo. Phetogo yeo e be e akaretša’ng?
14. (a) Ke tokišetšo efe e mpsha yeo e thomilego go šoma ka October 1, 1972? (b) Molomaganyi wa sehlopha sa bagolo o diriša bjang keletšo yeo e lego go Bafilipi 2:3?
14 Go e na le gore phuthego e nngwe le e nngwe e okamelwe ke ngwanabo rena o tee feela, bana babo rena ba bangwe bao ba fihlelelago ditshwanelego tša Mangwalo le bona ba be ba tlo kgethwa ka tsela ya Modimo gore ba hlankele e le bagolo ba Bakriste. Ka moka ga bona ba be ba tlo bopa sehlopha sa bagolo seo se bego se tlo okamela phuthego ya lefelong la gabo bona. Tokišetšo yeo e mpsha e ile ya thoma go šoma ka October 1, 1972. Lehono, molomaganyi wa sehlopha sa bagolo ga a itebelele a phagametše bagolo ba bangwe, eupša o itebelela e le “yo monyenyane.” (Luka 9:48) Ruri bana babo rena ba bao ba ikokobeditšego ke tšhegofatšo e kgolo borwarreng bja rena bja lefase ka bophara!—Bafil. 2:3.
Go molaleng gore ka bohlale Kgoši ya rena e neile balatedi ba yona badiši bao ba nyakegago ka nako ya maleba
15. (a) Tokišetšo ya gore diphuthego di be le dihlopha tša bagolo e bile le mehola efe? (b) Ke’ng seo se bontšhago gore Kgoši ya rena e dirile dilo ka bohlale?
15 Tokišetšo ya gore ditho tša dihlopha tša bagolo di rwadišane boikarabelo bja phuthego e ipontšhitše e le phetogo e holago kudu. Ela hloko mehola e latelago e meraro: Sa pele, tokišetšo ye e thuša bagolo ka moka—go sa šetšwe gore ba na le boikarabelo bjo bogolo gakaakaang ka phuthegong—gore le ka mohla ba se lebale gore Jesu ke Hlogo ya phuthego. (Baef. 5:23) Sa bobedi, go etša ge Diema 11:14 e bontšha: “Mo go lego baeletši ba bantši go na le phološo.” Ge bagolo ba boledišana ka ditaba tšeo di kgomago bomoya bja phuthego e bile ba theetšana, ba tla kgona go fihlelela diphetho tšeo di dumelelanago le melao ya motheo ya Beibele. (Die. 27:17) Jehofa o šegofatša diphetho tše bjalo, e bile seo se dira gore dilo di sepele gabotse ka phuthegong. Sa boraro, ka baka la go ba le bana babo rena ba bantši bao ba swanelegago go hlankela e le bagolo, mokgatlo o kgonne go tšwela pele o thuša diphuthego tše di golago tšeo di hlokago bagolo le go dišwa. (Jes. 60:3-5) Nagana feela—diphuthego lefaseng ka bophara di oketšegile go tloga go tša ka godimo ga tše 27 000 ka 1971 go ya go tša ka godimo ga tše 113 000 ka 2013! Go molaleng gore ka bohlale Kgoši ya rena e neile balatedi ba yona badiši bao ba nyakegago ka nako ya maleba.—Mika 5:5.
‘Le be Mehlala go Mohlape’
16. (a) Bagolo ba na le boikarabelo bofe? (b) Barutwana ba Beibele ba ile ba lebelela bjang taelo ya Jesu ya gore ba ‘diše dinku tša gagwe’?
16 Morago kua mehleng ya ge Barutwana ba Beibele ba sa thoma, bagolo ba be ba šetše ba kwešiša gore ba na le boikarabelo bja go thuša badumedigotee le bona go dula ba hlankela Modimo. (Bala Bagalatia 6:10.) Ka 1908, sehlogo se sengwe ka go Morokami se ile sa ahlaahla taelo ya Jesu yeo e rego: “Diša dinku tša ka tše dinyenyane.” (Joh. 21:15-17) Sehlogo seo se ile sa botša bagolo gore: “Go bohlokwa kudu gore re etiše pele maphelong a rena taelo ya Mong wa rena ya gore re diše mohlape wa gagwe, gore re lebelele go fepa balatedi ba Morena le go ba hlokomela e le tokelo e kgolo.” Ka 1925, Morokami o ile wa gatelela gape bohlokwa bja go ba modiši ka go gopotša bagolo gore: “Kereke ya Modimo ke ya gagwe, . . . le gona bohle bao ba nago le tokelo ya go hlankela bana babo bona ba tla ikarabela go yena.”
17. Balebeledi ba thušitšwe bjang gore ba kgone go diša mohlape?
17 Mokgatlo wa Jehofa o thušitše bagolo bjang go kaonefatša tsela yeo ba dišago mohlape ka yona go tloga go ‘tšhipi go ya go silifera’? Ka go ba tlwaetša. Ka 1959, go ile gwa swarwa Sekolo sa mathomo sa Bodiredi sa Mmušo bakeng sa balebeledi. Klaseng e nngwe go ile gwa ahlaahlwa sehlogo se se rego, “Go Thuša Setho se Sengwe le se Sengwe sa Phuthego.” Bana babo rena ba ile ba kgothaletšwa gore ba “dire lenaneo la go etela bagoeledi magaeng a bona.” Klaseng yeo, badiši ba ile ba bontšhwa ditsela tše mmalwa tšeo ka tšona ba ka dirago gore maeto ao e be a kgothatšago. Ka 1966, go ile gwa thoma Sekolo sa Bodiredi sa Mmušo seo se kaonefaditšwego. Se ile sa ahlaahla sehlogo se se rego, “Bohlokwa bja Modiro wa Bodiši.” Tabakgolo ya karolo yeo e be e le efe? E be e le gore bao ba etelelago pele ka phuthegong “ba swanetše go hlokomela mohlape wa Modimo ka lerato, eupša ba sa hlokomologe malapa a bona le go ya tšhemong.” Nywageng ya morago bjale, go ile gwa swarwa dikolo tše dintši tša bagolo. Tlwaetšo e tšwelago pele yeo mokgatlo wa Jehofa o e neago bagolo e bile le mafelelo afe? Lehono, phuthego ya Bokriste e na le bana babo rena ba diketekete bao ba swanelegago bao ba hlankelago e le badiši ba moya.
18. (a) Bagolo ba neilwe boikarabelo bofe bjo bogolo? (b) Ke ka baka la’ng Jehofa le Jesu ba rata kudu bagolo bao ba šomago ka thata?
18 Bagolo ba Bakriste ba kgethilwe ke Jehofa a diriša Kgoši ya rena e lego Jesu, gore ba phethe boikarabelo bjo bogolo. Bofe? Bja go etelela pele dinku tša Modimo dinakong tše tšeo di hlobaetšago kudu historing. (Baef. 4:11, 12; 2 Tim. 3:1) Jehofa le Jesu ba rata kudu bagolo ba bao ba šomago ka thata ka gobane ba kwa taelo ya Mangwalo yeo e rego: “Dišang mohlape wa Modimo woo le o hlokometšego, . . . ka go rata . . . , ka go fišega, . . . . [le be] mehlala go mohlape.” (1 Pet. 5:2, 3) Anke re ahlaahleng tše pedi tša ditsela tše dintši tša kamoo badiši ba Bakriste e lego mehlala go mohlape le kamoo ba kgathago tema e kgolo gore go be le khutšo le lethabo ka phuthegong.
Kamoo Bagolo Lehono ba Dišago Mohlape wa Modimo
19. Re ikwa bjang ka bagolo bao ba šomago le rena bodireding?
19 Sa pele, bagolo ba šoma le ditho tša phuthego. Mongwadi wa Ebangedi e lego Luka o boletše ka Jesu gore: “A tloga motseng o mongwe a ya go o mongwe le go tloga motsaneng o mongwe go ya go o mongwe a bolela le go tsebatša ditaba tše dibotse tša Mmušo wa Modimo. O be a na le ba lesomepedi.” (Luka 8:1) Go fo swana le ge Jesu a ile a dira boboledi a na le baapostola ba gagwe, bagolo bao e lego mehlala lehono ba šoma le badumedigotee le bona tšhemong. Ba a lemoga gore ka go dira bjalo ba thuša kudu gore ka phuthegong go be le khutšo le lethabo. Ditho tša phuthego di ikwa bjang ka bagolo ba bjalo? Jeannine, e lego kgaetšedi yo a lego nywageng ya mafelelong a bo-80, o re: “Go šoma tšhemo le mogolo go nnea sebaka se sebotse sa go boledišana le yena le go mo tseba gakaone.” Steven, e lego ngwanabo rena yo a lego nywageng ya magareng ga bo-30, o re: “Ge mogolo a šoma le nna bodireding bja ntlo le ntlo, ke nagana gore o nyaka go nthuša. Go hwetša thušo e bjalo go nthabiša kudu.”
20, 21. Bagolo ba ka ekiša bjang modiši wa seswantšhong sa Jesu? Nea mohlala. (Bona le lepokisi le le rego, “ Maeto a Beke le Beke Ao a Holago.”)
20 Sa bobedi, mokgatlo wa Jehofa o rutile bagolo go tshwenyega ka bao ba tlogetšego phuthego. (Baheb. 12:12) Ke ka baka la’ng bagolo ba swanetše go thuša batho ba bjalo bao ba fokolago moyeng, gona ba swanetše go ba thuša bjang? Seswantšho sa Jesu sa mabapi le modiši le nku e timetšego se re nea karabo. (Bala Luka 15:4-7.) Ge modiši wa seswantšhong se a lemoga gore nku e nngwe e timetše, o e tsoma bjalo ka ge eka ke yona feela a bego a na le yona. Bagolo ba Bakriste lehono ba ekiša bjang mohlala wa modiši yoo? Go fo swana le ge nku yeo e timetšego e le bohlokwa go modiši wa yona, bao ba tlogetšego phuthego ya Modimo ba sa le bohlokwa go bagolo. Bagolo ba lebelela motho yo a fokolago e le nku e timetšego—ga ba hlape motho diatla. Go feta moo, go etša ge modiši a ile a phetha ka go “yo nyaka [nku] e timetšego go fihla a e hwetša,” bagolo le bona ba gata mogato wa pele go hwetša bao ba fokolago moyeng le go ba thuša.
21 Modiši wa seswantšhong sa Jesu o ile a dira’ng ka morago ga gore a hwetše nku ya gagwe? O ile a e kuka ka borutho, a “e bea magetleng a gagwe” ke moka a e bušetša mohlapeng. Ka mo go swanago, mantšu a borutho a mogolo a ka matlafatša motho yo a fokolago moyeng gomme a mo thuša go boela ka phuthegong. Seo re se bona phihlelong ya Victor, e lego ngwanabo rena wa Afrika yoo a ilego a kgaotša go kopanela le phuthego. O re: “Nywageng e seswai ya ge ke be ke fodile moyeng, bagolo ba ile ba tšwela pele ba leka go nthuša.” Ke’ng seo ka mo go kgethegilego se ilego sa kgoma Victor? O re: “Ka letšatši le lengwe, John, e lego mogolo yo nkilego ka ya le yena Sekolong sa Tirelo ya Bobulamadibogo, o ile a nketela gomme a mpontšha dinepe tša rena tša ge re be re le sekolong seo. Di ile tša nkgopotša dilo tše dintši tše di kgahlišago moo ke ilego ka thoma go hlologela lethabo la ge ke be ke sa hlankela Jehofa.” Ka moragonyana ga ketelo yeo ya John, Victor o ile a boela ka phuthegong. Lehono o boetše o hlankela e le mmulamadibogo. Ruri bagolo ba Bakriste bao ba hlokomelago mohlape ba kgatha tema e kgolo gore re thabe.—2 Bakor. 1:24. *
Go Kaonefatšwa ga Tsela Yeo Phuthego e Okamelwago ka Yona go Matlafatša Botee bja Batho ba Modimo
22. Ke ka baka la’ng toka le khutšo di matlafatša botee bja phuthego ya Bokriste? (Bona le lepokisi le le rego, “ Re Ile ra Šala re Maketše.”)
22 Go etša ge go boletšwe pejana, Jehofa o boletše e sa le pele gore toka le khutšo di be di tla ata ganyenyane-ganyenyane gare ga batho ba Modimo. (Jes. 60:17) Dika tše ka bobedi di matlafatša botee bja diphuthego. Ka ditsela dife? Ge e le mabapi le toka, ‘Modimo ke yena Jehofa a nnoši.’ (Doit. 6:4) Ditekanyetšo tša gagwe tša go loka ga di fapane go ya ka diphuthego lefaseng ka bophara. Ditekanyetšo tša gagwe tša se se nepagetšego le se se fošagetšego di a swana, e bile di bjalo “diphuthegong ka moka tša bakgethwa.” (1 Bakor. 14:33) Ka go re’alo, phuthego e tla atlega ge feela e latela ditekanyetšo tša Modimo. Ge e le mabapi le khutšo, Kgoši ya rena e nyaka gore re be “badirakhutšo” ka phuthegong, e sego go fo e thabela. (Mat. 5:9) Ka baka leo, re “[phegelela] dilo tše di išago khutšong.” Re gata mogato wa pele wa go lokiša diphapano tšeo di ka felago di tšwelela gare ga rena. (Baroma 14:19) Ka go dira bjalo, re thuša gore ka phuthegong go be le khutšo le botee.—Jes. 60:18.
23. Ka ge re le bahlanka ba Jehofa, ke’ng seo re se thabelago lehono?
23 Ka November 1895 ge Morokami o be o tsebiša ka tokišetšo ya gore ka diphuthegong go tlo thoma go ba le bagolo, bana babo rena bao ba etelelago pele le bona ba ile ba duma gore go direge selotsoko. Sefe? Ba ile ba duma le go rapela gore tokišetšo ye e mpsha e thuše batho ba Modimo go “ba boteeng bja tumelo ka go akgofa.” Ge re lebelela morago go theoša le nywagasome, re thabela go bona gore diphetogo tša kamoo phuthego e okamelwago ka gona tšeo Jehofa a di tlišitšego ganyenyane-ganyenyane a diriša Kgoši ya rena, ruri di dirile gore re be batee borapeding. (Ps. 99:4) Ka baka leo, lehono re le batho ba Jehofa lefaseng ka bophara re thabile ge re dutše re sepela “ka moya o swanago,” re “gata ka tsela e swanago” e bile re hlankela “Modimo wa khutšo” “ka botee.”—2 Bakor. 12:18; bala Tsefanya 3:9.
^ par. 11 Dipoelo tša nyakišišo yeo e tseneletšego di ile tša gatišwa ka pukung ya ditšhupetšo ya Aid to Bible Understanding.
^ par. 21 Bala sehlogo se se rego, “Bagolo ba Bakriste ke ‘Badirišanigotee le Rena Gore re Thabe,’” ka go Morokami wa January 15, 2013, matlakala 27-31.
Ithute ka mo go oketšegilego
Jehofa ke Modimo wa Thulaganyo
Dipego tša mabapi le Baisiraele ba bogologolo le Bakriste ba lekgolong la pele la nywaga di bontšha bjang gore bahlanka ba Jehofa ba lehono ba swanetše go ba le thulaganyo?
Ekwa Badiši ba Jehofa
Balebeledi ba kgethilwe ka moya o mokgethwa gore ba diše phuthego ya Modimo. Ke ka baka la’ng dinku di swanetše go ba kwa?
Go Lebeletšana le Bofelo bja Lefase le la Kgale re le Ngatana e Tee
Mehlala e mene ya ka Beibeleng e bontšha bohlokwa bja botee le lebaka leo bo tla bago bohlokwa le go feta nakong e tlago.


text:
TABA YA LETLAKALA LA KA NTLE | NA O SWANETŠE GO RAPELA?
Ke ka Baka la Eng Batho ba Rapela?
Na o rapela ka mehla? Batho ba bantši, gaešita le bailaModimo ba bangwe, ba a rapela. Eupša ke ka baka la’ng batho ba rapela? Go ya ka nyakišišo yeo e dirilwego kua Fora, seripagare sa badudi ba Fora se a rapela goba go naganišiša ka dinako tše dingwe “feela gore se ikwe bokaone.” Go swana le Mayuropa a mantši, batho ba ga ba rapele ka maikemišetšo a go rapela Modimo. Go e na le moo, ba tsoma “go fodiša ga thapelo.” Ka lehlakoreng le lengwe, badumedi ba bangwe ba rapela Modimo ge feela ba le mathateng, ba letetše gore a arabe dikgopelo tša bona gateetee.—Jesaya 26:16.
Go thwe’ng ka wena? Na o nagana gore thapelo e fo ba tsela ya go go thuša gore o nagane gabotse? Ge e ba o dumela go Modimo, na o kgona go bona gore thapelo e a šoma bophelong bja gago? Goba na o bona eka dithapelo tša gago ga di arabje? Beibele e ka go thuša gore o se ke wa lebelela thapelo e le sehlare sa gore motho a ikwe gabotse, eupša o e lebelele e le tsela e bohlokwa ya go go batametša go Modimo.


text:
Beibele e Re’ng?
Na bodumedi bo tlile ka motho?
BATHO BA BANGWE BA DUMELA gore bodumedi bo tlile ka motho; ba bangwe ba nagana gore Modimo o diriša bodumedi go thuša batho gore ba mo rate. Wena o nagana’ng?
SEO BEIBELE E SE BOLELAGO
Go na le “borapedi bjo bo hlwekilego le bjo bo sa šilafalago ponong ya Modimo wa rena le Tate.” (Jakobo 1:27) Bodumedi bjo bo sekilego, goba bja therešo, bo tšwa go Modimo.
KE ENG SE SENGWE SEO RE KA ITHUTAGO SONA KA BEIBELENG?
Bodumedi bo swanetše go thewa therešong ya Beibele gore bo kgahle Modimo.
—Johane 4:23, 24.
Madumedi ao a theilwego dikgopolong tša batho ke a lefeela.
—Mareka 7:7, 8.
Na go bohlokwa gore motho a be bodumeding bjo itšego?
NA O KA RE . . .
Ee?
Aowa?
Mohlomongwe?
SEO BEIBELE E SE BOLELAGO
“A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee.” (Baheberu 10:24, 25) Modimo o nyaka gore barapedi ba gagwe ba kgobokane e le sehlopha seo se rulagantšwego.
KE ENG SE SENGWE SEO RE KA ITHUTAGO SONA KA BEIBELENG?
Bao ba rapelago Modimo mmogo ba swanetše go ba tumelong e tee.
—1 Bakorinthe 1:10, 11.
Ditho tša bodumedi bjoo Modimo a bo amogelago di bopa borwarre bja lefase ka bophara.
—1 Petro 2:17.
Ithute ka mo go oketšegilego
Nka Hwetša Bjang Bodumedi bja Therešo?
Bodumedi bja therešo ga bo ye ka gore motho o ikwa bjang ka bjona
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.


text:
Dipotšišo tša Beibele di a Arabja
Na polanete ya rena e bile gona ka morero?
Polanete ya rena e hlametšwe gore go be le bophelo go yona. E na le meetse a mantši, ao a lego bohlokwa gore re phele. Go sekama ga lefase ge le dikologa go loketše go thibela mawatle gore a se kgahle goba go bela. Le gona moya wa sebakabakeng le matlakgogedi a lefase a le šireletša phišong e kotsi. Go tswalana ga dimela le diphoofolo mo lefaseng go tloga go makatša. Ka baka leo, batho ba bantši ba phethile ka gore polanete ya rena e hlamilwe ka morero—Bala Jesaya 45:18.
Eupša o ka ipotšiša gore: ‘Na tlaišego le go hloka toka ke karolo ya morero woo?’—Bala Doiteronomio 32:4, 5.
Na morero ka lefase o tla phethagatšwa?
Lefase le be le bopetšwe gore e be legae leo le thabelwago ke batho bao ba hlomphanago le go rata Mmopi wa bona. Ka go re’alo, morero ka batho o feta wa dimela goba diphoofolo. Re ka kwešiša seo Mmopi wa rena a lego sona gomme ra hlompha le go ekiša lerato le toka ya gagwe.—Bala Mmoledi 12:13; Mika 6:8.
Mmopi wa rena o kgona go phethagatša dilo ka moka tšeo a di rerago. Ka gona re ka kgonthišega gore o tla fediša tlaišego le go hloka toka gomme a dira gore polanete ya rena e be legae le le phethagetšego la batho.—Bala Psalme 37:11, 29; Jesaya 55:11.
Ithute ka mo go oketšegilego
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?


text:
Na o be o Tseba?
Ditšhilo di be di dirišwa bjang mehleng ya bogologolo?
Ditšhilo di be di dirišwa go šila mabele gore e be bupi bja go apea borotho. Basadi goba bahlanka ba malapa a mantši ba be ba diriša ditšhilo tše bjalo letšatši le letšatši. Modumo wa ge go šilwa o be o tlwaetšwe mehleng ya bogologolo.—Ekisodo 11:5; Jeremia 25:10.
Diswantšho tše di thadilwego le dihlwadieme tša Egipita ya bogologolo di bontšha kamoo go bego go šilwa ka gona. Mabele a be a bewa godimo ga lwala leo le nago le mokotiana leo le rapamego. Motho yo a šilago o be a khunama ka pele ga lwala leo le tsemilego a swere tšhilo e nyenyane ka diatla, yeo a bego a e iša pele le morago ge a šila mabele. Makasine o mongwe o bolela gore ditšhilo tše bjalo gantši di be di imela dikhilograma tše pedi go ya go tše nne. Ge tšhilo e bjalo e be e ka dirišwa e le sebetša, e be e ka bolaya motho.—Baahlodi 9:50-54.
Go šila mabele go be go tloga go le bohlokwa gore lapa le phele gabotse moo molao wa ka Beibeleng o bego o iletša go tšeela motho tšhilo e le seswareledi. Doiteronomio 24:6 e re: “Go se be le yo a tšeelago yo mongwe tšhilo goba lwala e le seswareledi, ka gobane o tla be a dira seswareledi ka mokgwa wa motho yoo wa go iphediša.”
Polelwana e rego “yo a lego sehubeng” e šupa go eng?
Beibele e bolela gore Jesu ke “yo a lego sehubeng sa Tate.” (Johane 1:18) Polelwana ye e šupa go go ba kgauswi ga Jesu le Modimo le go ratwa ga gagwe ke Modimo ka tsela e kgethegilego. Mantšu a a šupa go mokgwa woo Bajuda ba bego ba o latela ge ba eja.
Mehleng ya Jesu, Bajuda ba be ba dula madulong ao a beakantšwego go dikologa tafola ya go jela. Yo mongwe le yo mongwe yo a jago o be a sekamišetša hlogo tafoleng gomme dinao tša gagwe di katoga tafola ge yena a ithekgile ka setšu sa le letshadi mosamelong. Go dula ka tsela ye go be go mo dumelela gore a kgone go diriša letsogo la gagwe le letona. Batho ka moka bao ba jago tafoleng ba be ba sekama ka lehlakore la le letshadi, yo mongwe a dutše hleng ga yo mongwe. Ka baka leo, puku e nngwe e hlalosa gore “hlogo ya yo mongwe e be e le kgauswi le sehuba sa motho yo a sekamego ka morago ga gagwe, gomme ka go re’alo go be go thwe ‘o letše sehubeng’ sa yo mongwe.”
Go lala sehubeng sa hlogo ya lapa goba sa mong wa monyanya go be go lebelelwa e le kgodišo goba tokelo e kgethegilego. Ka gona, Pasekeng ya Jesu ya mafelelo, “morutiwa yo Jesu a bego a mo rata,” e lego moapostola Johane, e be e le yena a bego a le sehubeng sa Jesu. Ka go re’alo Johane o be a ka “ithekga ka sehuba sa Jesu” ge a mmotšiša potšišo.—Johane 13:23-25; 21:20.


text:
Khutšo ya Lefase—Go Re’ng e le Toro Feela?
Karabo ya Beibele
Maiteko a batho a go tliša khutšo ya lefase a paletšwe e bile a tla tšwela pele a palelwa ka baka la mabaka a latelago a mmalwa:
- “
Ga go matleng a motho yo a sepelago gore a laole dikgato tša gagwe.” (Jeremia 10:23) Batho ga se ba bopša ba na le bokgoni goba tshwanelo ya go ipuša, ka gona ba ka se kgone go tliša khutšo ya sa ruri lefaseng.
- “
Le se ke la bota baetapele ba batho; ga go na motho yo a ka le phološago. Ge ba ehwa, ba boela leroleng; letšatšing leo maano a bona ka moka a a fela.” (Psalme 146:3, 4, Good News Translation) Baetapele ba mebušo, gaešita le bao ba nago le maikemišetšo a mabotse, ba ka se tsoge ba rarollotše modu wa mathata ao a bakago dintwa.
- “
Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona. Gobane batho e tla ba . . . ba bogale, ba go se rate go loka, baeki, ba hlogothata, ba tletšego boikgantšho.” (2 Timotheo 3:1-4) Re phela “
mehleng ya bofelo” ya lefase le le kgopo, e lego nako yeo ka yona mekgwa e mebe yeo e atilego e dirago gore go se be le khutšo mo lefaseng.
- “
Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.” (Kutollo 12:12) Diabolo, e lego lenaba la Modimo, o lahletšwe lefaseng gomme o tutueletša batho gore ba be le mekgwa ya gagwe e mebe. Ge feela e sa dutše e le “
mmuši wa lefase le,” re ka se tsoge re bone khutšo mo lefaseng.—Johane 12:31.
- “
[Mmušo wa Modimo] o tla pšhatlaganya mebušo ye ka moka [e ganetšago Modimo] wa e fediša gomme wona o tla ema go iša mehleng ya neng le neng.” (Daniele 2:44) Mmušo wa Modimo, e sego mmušo le ge e le ofe wa batho, o tla re tlišetša khutšo ya sa ruri lefaseng.—Psalme 145:16.


text:
KGAOLO 6
Batho Bao ba Bolelago Ditaba tše Dibotse—Badiredi ba Ikgafa ka go Rata
1, 2. Jesu o porofetile ka modiro ofe o mogolo, gona go rotoga potšišo efe ya bohlokwa?
GANTŠI baetapele ba dipolotiki ba dira dikholofetšo tšeo ba sa di phethego. Gaešita le bao ba nago le maikemišetšo a mabotse ba ka palelwa ke go phetha dikholofetšo tša bona. Ka go se swane le bona, Kgoši Mesia e lego Jesu Kriste, ka mehla o phetha seo a se holofeditšego.
2 Ka morago ga gore Jesu e be Kgoši ka 1914, o be a loketše go phethagatša boporofeta bjo a bo boletšego nywaga e ka bago e 1 900 pele ga moo. Pejana ga ge Jesu a ka hwa, o ile a porofeta ka gore: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle.” (Mat. 24:14) Go phethagala ga mantšu ao e be e tla ba karolo ya pontšho ya gore o thomile go buša legodimong. Lega go le bjalo, go rotoga potšišo ye ya bohlokwa: Kgoši ye e be e tla kgona bjang go kgoboketša batho bao ba bego ba tla ithaopela go bolela ditaba tše dibotse mehleng ya bofelo—nakong yeo go tla bago le batho ba go ithata, ba ba se nago lerato le bao ba sa ratego bodumedi? (Mat. 24:12; 2 Tim. 3:1-5) Re swanetše go tseba karabo ya potšišo ye ka gobane e akaretša Bakriste ka moka ba therešo.
3. Jesu o be a kgodišegile ka’ng, gona o hweditše kae kgodišego yeo?
3 Lebelela gape mantšu a Jesu a boporofeta. Na mantšu ao a rego “di tla bolelwa” a bontšha kgodišego? Ee, go bjalo! Jesu o be a kgodišegile gore mehleng ya bofelo o tla ba le bao ba mo thekgago ka go rata. O hweditše kae kgodišego ye? O ithutile yona go Tatagwe. (Joh. 12:45; 14:9) Pele ga ge a ka tla lefaseng, Jesu o ile a iponela ka noši gore Jehofa o na le kgodišego ya gore barapedi ba Gagwe ba na le moya wa boikgafo. Anke re boneng kamoo Jehofa a bontšhitšego kgodišego yeo.
“Batho ba Gago ba tla Ithaopa”
4. Jehofa o ile a kgopela Baisiraele gore ba thekge modiro ofe, gomme ba ile ba arabela bjang?
4 Gopola seo se ilego sa direga ge Jehofa a be a laela Moshe gore a age taberenakele, goba tente, yeo setšhaba sa Isiraele se bego se tla mo rapela go yona. Jehofa o ile a diriša Moshe go kgopela batho ka moka go thekga modiro woo. Moshe o ile a ba botša gore: ‘Anke yo mongwe le yo mongwe wa pelo e ratago a tlišetše Jehofa moneelo.’ Mafelelo e bile afe? ‘Mesong e mengwe le e mengwe batho ba be ba dutše ba tliša sebego sa boithaopo.’ Ba ile ba tliša moneelo o montši kudu moo ba ilego ba swanelwa ke go “thibelwa go o tliša.” (Ek. 35:5; 36:3, 6) Baisiraele ba ile ba bontšha gore Jehofa o be a se a foša ka go ba bota.
5, 6. Go ya ka Psalme 110:1-3, Jehofa le Jesu ba be ba letetše go hwetša moya ofe gare ga barapedi ba therešo mehleng ya bofelo?
5 Na Jehofa o be a letetše go hwetša moya o bjalo wa boikgafo go barapedi ba gagwe mehleng ye ya bofelo? Ee! Nywaga ya ka godimo ga e 1 000 pele Jesu a ka belegwa mo lefaseng, Jehofa o ile a budulela Dafida go ngwala mabapi le nako yeo Mesia a tlago go thoma go buša. (Bala Psalme 110:1-3.) Jesu, e lego Kgoši yeo e tla bego e sa tšwa go bewa sedulong, o be a tla ba le manaba a mantši ao a bego a tla ganetšana le yena. Eupša gape o be a tla ba le bathekgi ba bantši kudu. Ba be ba ka se gapeletšwe go mo hlankela. Gaešita le ba banyenyane gare ga bathekgi bao ba be ba tla ithaopa, ya ba batho ba bantši kudu moo e bego e tla ba ga maleba go ba bapiša le marothodi a mantši a phoka ao a hwetšwago a apešitše naga ge letšatši le hlaba. *
6 Jesu o be a tseba gore boporofeta bjo bo begilwego go Psalme 110 bo be bo šupa go yena. (Mat. 22:42-45) Ka baka leo, o be a kgodišegile gore o tla ba le bathekgi bao ba botegago bao ba bego ba tla ithaopa ka go rata go bolela ditaba tše dibotse lefaseng ka moka. Histori e bontšha’ng? Na Kgoši ye ya Mmušo wa Modimo e kgonne go kgoboketša lešaba la batho bao ba ithaopelago go bolela ditaba tše dibotse mehleng ye ya bofelo?
“Tokelo ya ka le Boikarabelo bja ka ke go Tsebatša Molaetša Woo”
7. Ka morago ga gore Jesu a bewe go ba Kgoši, o ile a gata megato efe go lokišeletša balatedi ba gagwe bakeng sa modiro wo o bego o letše ka pele?
7 Nakwana ka morago ga gore Jesu a bewe go ba Kgoši, o ile a gata megato ya go lokišeletša balatedi ba gagwe bakeng sa modiro o mogolo wo o bego o swanetše go dirwa. Go etša ge re bone go Kgaolo 2, o ile a swarega ka modiro wa go hlahloba le go hlwekiša go tloga ka 1914 go ya mathomong a 1919. (Mal. 3:1-4) Ke moka ka 1919, o ile a kgetha mohlanka yo a botegago gore a etelele balatedi ba gagwe pele. (Mat. 24:45) Ge e le gabotse, go tloga ka nako yeo go ya pele, mohlanka yoo o ile a thoma go aba dijo tša moya—ka dipolelo tša dikopanong le ka dikgatišo—tšeo di bego di gatelela leboelela boikarabelo bja Bakriste ka moka bja gore yo mongwe le yo mongwe a tšee karolo modirong wa boboledi.
8-10. Dikopano tša selete di ile tša kgothaletša batho bjang go kgatha tema modirong wa boboledi? Nea mohlala. (Bona le lepokisi le le rego, “ Dikopano tša Pele tša Selete Tšeo di Kgothaleditšego Modiro wa Boboledi.”)
8 Dipolelo tša dikopanong tša selete. Ka ge Barutwana ba Beibele ba be ba fagahletše go hwetša tlhahlo, ba ile ba bokana kua Cedar Point, Ohio, U.S.A., go tloga ka September 1-8, 1919, kopanong ya bona ya selete e kgolo ya mathomo ka morago ga Ntwa ya Pele ya Lefase. Letšatšing la bobedi la kopano, Ngwanabo rena Rutherford o ile a nea polelo yeo go yona a ilego a botša batheetši ka go lebanya gore: “Modiro wa Mokriste mo lefaseng . . . ke go tsebatša molaetša wa mmušo wa Morena.”
9 Kopano yeo e ile ya fela ka morago ga matšatši a mararo ge Ngwanabo rena Rutherford a be a nea polelo yeo e nago le sehlogo se se rego, “Polelo go Bašomigotee,” yeo e ilego ya gatišwa ka go Morokami ka tlase ga sehlogo se se rego, “Go Tsebatša Mmušo.” O ile a re: “Ka dinako tša ge Mokriste a iketlile ka tlwaelo o ipotšiša gore: Ke ka baka la’ng ke le mo lefaseng? Karabo ya maleba e swanetše go ba yeo e rego: Morena ka kgaugelo o ntirile motseta wa gagwe gore ke iše molaetša wa Modimo wa poelano lefaseng, gomme tokelo ya ka le boikarabelo bja ka ke go tsebatša molaetša woo.”
10 Polelong ye yeo e sa lebalegego, Ngwanabo rena Rutherford o ile a tsebiša gore makasine o mofsa wa The Golden Age (woo ga bjale o bitšwago Phafoga!), o be o tla gatišwa go thuša batho go bona gore Mmušo wa Modimo ke kholofelo e nnoši ya bona. Ke moka o ile a botšiša batheetši gore ke ba bakae gare ga bona bao ba nyakago go sepediša makasine wo. Pego ya kopanong yeo e itše: “Go ile gwa direga mohlolo. Batho ba dikete tše tshela ba ile ba emelela sammaletee go bontšha gore ba be ba ikemišeditše go tlo sepediša makasine woo.” * Ruri Kgoši ye e be e na le balatedi bao ba bego ba ithaopela go tsebatša Mmušo wa yona!
11, 12. Ka 1920, Morokami o itše modiro wo Jesu a boletšego ka wona e sa le pele o be o tla dirwa neng?
11 Dikgatišo. Ka thušo ya Morokami, bohlokwa bja modiro wo Jesu a boletšego ka wona e sa le pele—e lego wa go bolela ditaba tše dibotse tša Mmušo—bo ile bja tšwela pele bo kwagala le go feta. Ela hloko e mengwe ya mehlala ya seo go tloga mathomong a bo-1920.
12 Ke molaetša ofe wo o bego o tla tsebatšwa e le go phethagatša Mateo 24:14? Modiro woo o be o tla dirwa neng? Sehlogo se se rego, “Ebangedi ya Mmušo” ka tokollong ya Morokami wa July 1, 1920, se ile sa hlalosa molaetša woo ka gore: “Ditaba tše dibotse tše go bolelwago ka tšona mo ke tša mabapi le go fedišwa ga tshepedišo ya kgale le go hlongwa ga Mmušo wa Mesia.” Sehlogo seo se ile sa bontšha gabotse gore molaetša woo o be o tla bolelwa neng, ge se be se re: “Molaetša wo o swanetše go bolelwa magareng ga ntwa e kgolo ya lefase [Ntwa ya Pele ya Lefase] le ‘masetlapelo a magolo.’” Sa oketša ka gore: “Ye ke nako . . . ya go tsebatša ditaba tše tše dibotse kgole le kgauswi gare ga Bojakane.”
13. Ka 1921, Morokami o ile wa kgothaletša Bakriste ba tloditšwego bjang go ba le moya wa boikgafo?
13 Na batho ba Modimo ba be ba tla gapeletšwa go phetha modiro wo woo Jesu a boletšego ka wona e sa le pele? Aowa. Sehlogo se se rego, “Ebang le Sebete” ka tokollong ya Morokami wa March 15, 1921, se ile sa kgothaletša Bakriste ba tloditšwego go ba le moya wa boikgafo. Yo mongwe le yo mongwe o ile a kgothaletšwa go ipotšiša gore: “Na go kgatha tema modirong wo ga se tokelo ya ka e kgolokgolo le boikarabelo bja ka?” Sehlogo seo se tšwetše pele ka gore: “Re kgodišegile gore ge le bona [e le tokelo go kgatha tema modirong wo], le tla swana le Jeremia, yoo mantšu a Morena ka pelong ya gagwe a ilego a ‘ba bjalo ka ge eka ke mollo o fišago wo o tswaleletšwego marapong a [gagwe],’ a mo tutueletša go bolela.” (Jer. 20:9) Kgothatšo yeo e borutho e ile ya bontšha gore Jehofa le Jesu ba bota bathekgi bao ba botegago ba Mmušo.
14, 15. Ka 1922, Morokami o ile wa kgothaletša Bakriste ba tloditšwego go fihlelela batho ka molaetša wa Mmušo ka tsela efe?
14 Bakriste ba therešo ba swanetše go fihlelela batho bjang ka molaetša wa Mmušo? Sehlogo se sekopana eupša e le se matla se se rego, “Tirelo ya Tšhemo e Bohlokwa” ka tokollong ya Morokami wa August 15, 1922, se ile sa kgothaletša Bakriste ba tloditšwego go tšea karolo “ka mafolofolo go išetšeng batho molaetša ka dikgatišo le go boledišana le bona dintlong tša bona, ba ba botše gore Mmušo wa legodimo o batametše.”
15 Go molaleng gore go thoma ka 1919 go ya pele, Kriste o dirišitše mohlanka wa gagwe yo a botegago le wa temogo go gatelela leboelela gore tokelo ya Mokriste le boikarabelo bja gagwe mo lefaseng ke go tsebatša molaetša wa Mmušo. Eupša Barutwana ba Beibele ba mehleng ya pele ba ile ba arabela bjang ge ba be ba kgothaletšwa go kgatha tema modirong wa go tsebatša Mmušo?
“Bao ba Botegago ba tla Ithaopa”
16. Bagolo ba bangwe bao ba kgethilwego ba ile ba arabela bjang kgopolong ya gore bohle ba swanetše go kgatha tema bodireding?
16 Ka bo-1920 le bo-1930, ba bangwe ba ile ba gana kgopolo ya gore Bakriste ka moka ba tloditšwego ba swanetše go kgatha tema bodireding. Morokami wa November 1, 1927, o hlalositše seo se bego se direga ka gore: “Lehono go na le bao ka mo kerekeng [phuthegong] ba lego maemong a boikarabelo e le bagolo . . . bao ba ganetšago bana babo rena go ya tšhemong, bao le bona ba ganago go ya tšhemong. . . . Ba kwera kgopolo ya gore re tšame re tsena ka ntlo le ntlo re botša batho ka molaetša wa Modimo, ka Kgoši ya gagwe le ka mmušo wa gagwe.” Sehlogo seo se ile sa bolela se sa pepetletše gore: “Ga bjale go fihlile nako ya gore bao ba botegago ba swaye batho ba bjalo le go ba phema, le go botša banna bao gore ga ba sa swanelega go ba bagolo.” *
17, 18. Ba bantši ka diphuthegong ba ile ba arabela bjang tlhahlong e tšwago ntlongkgolo, gona batho ba dimilione ba arabetše bjang tlhahlong yeo nywageng e 100 e fetilego?
17 Se se kgahlišago ke gore ba bantši ka diphuthegong ba ile ba arabela ka mafolofolo tlhahlong e tšwago ntlongkgolo. Ba ile ba lebelela go tsebatša molaetša wa Mmušo e le tokelo. Morokami wa March 15, 1926, o hlalositše taba ye ka gore: “Bao ba botegago ba tla ithaopa . . . gomme ba botša batho molaetša wo.” Babotegi bao ba ile ba phethagatša mantšu a boporofeta ao a lego go Psalme 110:3 gomme ba itlhatsela e le bathekgi bao ba ithaopago ba Kgoši Mesia.
18 Nywageng e 100 e fetilego, ba dimilione ba ikgafile ka go rata go phetha modiro wo wa go bolela ka Mmušo. Dikgaolong tše sego kae tše di latelago, re tla ahlaahla kamoo ba phethilego modiro wo ka gona—mekgwa le didirišwa tšeo ba di dirišitšego—le gore mafelelo e bile afe. Lega go le bjalo, anke sa pele re ahlaahleng lebaka leo ka lona ba dimilione ba kgathilego tema ka go ithatela modirong wo wa go bolela ka Mmušo lefaseng le leo le tletšego moya wa boithati. Ge re dutše re ahlaahla lebaka leo, re swanetše go ipotšiša gore: ‘Ke ka baka la’ng ke botša ba bangwe ditaba tše dibotse?’
“Tšwelang Pele le Tsoma Mmušo Pele”
19. Ke ka baka la’ng re ekwa keletšo ya Jesu ya gore re ‘tšwele pele re tsoma Mmušo pele’?
19 Jesu o eleditše balatedi ba gagwe gore ba ‘tšwele pele ba tsoma Mmušo pele.’ (Mat. 6:33) Ke ka baka la’ng re ekwa keletšo ye? Ke ka gobane re lemoga bohlokwa bja Mmušo woo, gore ke wa bohlokwa kudu morerong wa Modimo. Go etša ge re bone kgaolong e fetilego, moya o mokgethwa o re utolletše ganyenyane-ganyenyane ditherešo tše di kgahlišago ka Mmušo wo. Ge therešo ya bohlokwa ya mabapi le Mmušo e kgoma dipelo tša rena, re tutueletšega go tsoma Mmušo pele.
20. Seswantšho sa Jesu sa mabapi le letlotlo le le utilwego se bontšha bjang kamoo balatedi ba gagwe ba bego ba tlo arabela ka gona keletšong ya gore ba tšwele pele ba tsoma Mmušo pele?
20 Jesu o be a tseba kamoo balatedi ba gagwe ba bego ba tlo arabela ka gona keletšong ya gore ba tšwele pele ba tsoma Mmušo pele. Ela hloko seswantšho sa gagwe sa mabapi le letlotlo le le utilwego. (Bala Mateo 13:44.) Ge mošomi wa mašemong wa seswantšhong se sa Jesu a dutše a swaregile ka mošomo wa gagwe wa letšatši le letšatši, o ile a wela letlotlo le le utilwego gomme gateetee a lemoga bohlokwa bja lona. O ile a dira’ng? “Ka baka la go thaba ga gagwe [o ile] a ya a rekiša dilo tšeo a nago le tšona a reka tšhemo yeo.” Re ithuta’ng go se? Ge re hwetša therešo ya Mmušo gomme re lemoga bohlokwa bja yona, ka lethabo re tla dira boikgafo le ge e le bofe bjo bo nyakegago gore re kgone go etiša dikgahlego tša Mmušo pele maphelong a rena. *
21, 22. Bathekgi ba botegago ba Mmušo ba bontšha bjang gore ba tsoma Mmušo pele? Nea mohlala.
21 Bathekgi ba botegago ba Mmušo ba bontšha gore ba tsoma Mmušo pele ka ditiro, e sego ka go fo bolela. Ba gafa maphelo a bona, bokgoni bja bona le dilo tša bona tše di bonagalago modirong wa go bolela ka Mmušo. Ba bantši ba gafile dilo tše dikgolo e le gore ba tsenele tirelo ya nako e tletšego. Badiredi bao ka moka ba iponetše ka noši gore Jehofa o šegofatša bao ba etišago Mmušo pele maphelong a bona. Ela hloko mohlala wa mehleng ya pele.
22 Avery le Lovenia Bristow ba hlanketše gotee e le babapatši ba dipuku tša bodumedi (babulamadibogo) ka borwa bja United States go thoma mafelelong a bo-1920. Ka morago ga nywaga e mentši, Lovenia o gopola ka gore: “Nna le Avery re thabetše go ba babulamadibogo ka nywaga e mentši go tloga ka yona nako yeo. Go bile le dinako tša ge re be re ipotšiša gore re tla hwetša kae tšhelete ya go reka peterole goba dijo. Eupša ka mehla Jehofa o be a re nea dilo tše re di hlokago ka tsela ya gagwe. Ga sa nka ra tlogela bobulamadibogo. Ka mehla re be re hwetša seo re se hlokago.” Lovenia o gopola lebakeng le lengwe ge ba be ba hlankela kua Pensacola, Florida, ba feletšwe ke tšhelete le dijo. Ge ba boa gae kharabaneng ya bona, ba ile ba hwetša mekotla e mebedi e megolo ya dijo le lengwalwana le le rego: “Khamphani ya Pensacola e le rata kudu.” * Ge Lovenia a nagana ka nywagasome yeo a e feditšego a le bodireding bja nako e tletšego o re: “Jehofa ga sa nka a re lahla. Le ka mohla ga a hlanogele bao ba mmotago.”
23. O ikwa bjang ka therešo ya Mmušo yeo o e hweditšego, gona o ikemišeditše go dira’ng?
23 Re ka se šome ka go lekana modirong wa boboledi. Maemo a rena ga a swane. Eupša ka moka ga rena re ka lebelela go bolela ditaba tše dibotse ka moya ka moka e le tokelo. (Bakol. 3:23) Ka ge re tšeela godimo therešo e bohlokwa ya Mmušo yeo re e hweditšego, re ikemišeditše—ee, re fagahletše go dira boikgafo le ge e le bofe gore re hlankele Jehofa ka botlalo ka mo re ka kgonago. Na o ikemišeditše go dira seo?
24. Se sengwe sa dilo tše dikgolo kudu tšeo Mmušo o di fihleletšego mehleng ye ya bofelo ke sefe?
24 Nywageng e lekgolo e fetilego, ruri Kgoši e be e dutše e phethagatša mantšu a yona a boporofeta ao a begilwego go Mateo 24:14. Le gona e dirile bjalo e sa gapeletše motho. Ka morago ga go tšwa lefaseng le leo le tletšego boithati, balatedi ba yona ba ikgafile ka go rata go dira boboledi. Go bolela ga bona ditaba tše dibotse lefaseng ka bophara ke karolo ya pontšho ya go ba gona ga Jesu a le matleng a Mmušo—e bile ke se sengwe sa dilo tše dikgolo kudu tšeo Mmušo woo o di fihleletšego mehleng ye ya bofelo.
^ par. 5 Ka Beibeleng, phoka e tswalanywa le motlalo wa dilo.—Gen. 27:28; Mika 5:7.
^ par. 10 Pampišana ya To Whom the Work Is Entrusted e hlalositše gore: “Modiro wa go sepediša makasine wa The Golden Age ke lesolo la go ya ka ntlo le ntlo la go tsebatša molaetša wa mmušo. . . . Ka morago ga go botša mong wa ntlo molaetša, le mo tlogelele kopi ya The Golden Age, go sa šetšwe gore o dirile peeletšo goba go se bjalo.” Nywaga e mentši ka morago ga moo, bana babo rena ba ile ba botšwa gore ba kgothaletše batho go dira dipeeletšo tša The Golden Age gotee le tša Morokami. Go thoma ka February 1, 1940, batho ba Jehofa ba ile ba kgothaletšwa go sepediša dimakasine le go bega palo ya tšeo ba di sepedišitšego.
^ par. 16 Mehleng yeo, bagolo ba be ba kgethwa ka go boutelwa ke ditho tša phuthego. Ka go re’alo, phuthego e be e ka gana go boutela banna bao ba bego ba gana go ya tšhemong. Phetogo ya ge bagolo ba be ba thoma go kgethwa ka tsela ya Jehofa e tla ahlaahlwa go Kgaolo 12.
^ par. 20 Jesu o boletše ntlha e swanago seswantšhong sa gagwe sa mabapi le mmapatši wa mosepedi yo a ilego a gafa dilo tše dintši e le ge a tsoma perela ya theko e kgolo. Ge a e hweditše, o ile a rekiša dilo ka moka tšeo a bego a na le tšona ke moka a e reka. (Mat. 13:45, 46) Diswantšho tše tše pedi di bile di re ruta gore re ka hwetša therešo ya Mmušo ka ditsela tše di sa swanego. Ba bangwe re ka re ba a e wela, mola ba bangwe ba e tsoma. Eupša go sa šetšwe gore re hwetša therešo bjang, re ikemišeditše go dira boikgafo le ge e le bofe gore re etiše Mmušo pele maphelong a rena.
^ par. 22 Mehleng yeo diphuthego di be di bitšwa dikhamphani.
Ithute ka mo go oketšegilego
Na o ‘Fišegela Mediro e Mebotse’?
Sehlogo se se ahlaahla kamoo go fišegela modiro wa rena wa boboledi gotee le boitshwaro bja rena bjo bobotse di ka gogelago batho go Modimo.
Hlankela Jehofa Pele go Fihla Matšatši a Thata
Bakriste ba ba godilego ba na le dibaka dife tša moswananoši tša go katološa bodiredi bja bona?